text:
Rwanda : Nyankenke – Itorero ryo ku rwego rw’umudugudu ryagize uruhare mu iterambere ry’urugo
Mu karere ka Gicumbi hagiye hatangizwa amatorero yo ku rwego rw’umudugu izo ntore zatojwe zikaba zimaze kuba indashyikirwa mu iterambere ry’urugo. Bamwe mu bitabiriye itorero Nk’uko bitangazwa More...
Gakenke : Intore zaguriye imidugudu 27 telefoni zo guhana amakuru mu rwego rwo kwicungira umutekano
Abagabo n’abagore bagize itorero ryo ku mudugudu mu Murenge wa Muyongwe, akarere ka Gakenke bambaye imyambaro y’umweru bararimba ndetse banacinya akadiho bati : « Intore yishakira ibisubizo More...


c: text/html

text:
Pasiteri Antoine Rutayisire asanga amadini yarakoze ikosa rikomeye ryo guceceka mu gihe cya Jenoside.
Antoine Rutayisire umushumba mu Itorero Angilikani asanga kuba amadini yaracecetse mu gihe Jenoside yakorwaga ari kimwe mu byatije umurindi abayikoze kuko ngo amadini afite imbaraga zidasanzwe ariko zitigeze zikoreshwa mu kwamagana Jenoside yakorewe abatutsi.
Ibi Pasitoro Antoine Rutayisire yabigarutseho mu kiganiro yatanze kuri uyu wa 10 Kamena 2016 ubwo abagize Inteko Ishinga Amategeko bibukaga ku nshuro ya 22 abazize Jenoside yakorewe Abatutsi mu Rwanda muri Mata 1994 .
Muri iki kiganiro cyibandaga ku ruhare rw’amadini n’amatorero mu kurwanya ingengabitekerezo ya Jenoside, Rev Dr. Antoine Rutayisire yavuze ko kugira ngo Jenoside ikorwe ari uko inzego zose zari zatsinzwe harimo n’amadini n’amatorero kuko na bo baracecetse ntibakoresha imbaraga zabo nk’abihaye Imana mu kurwanya ingengabitekerezo ya Jenoside.
Rev Dr. Rutayisire yagize ati: "amadini nitwe twagombaga kubwira abantu ngo ibi bintu ntibikwiriye gukorwa, burya icyaha cya mbere gikomeye amadini yagize ni uguceceka, buriya ngo igisenya Isi si ubugome bw’abagome gusa, ni no guceceka kw’abantu beza, kuko amadini yose yaracecetse, nta Mufuti numvise ku Isi yose, nta n’uwo mu Rwanda na Papa nta jwi yazamuye nubwo bajya bavuga ngo ni we wamaganye Jenoside bwa mbere, burya icyaha cya mbere cy’amadini ni (Silence) Guceceka ukarebera"
Yakomeje agaragaza imbaraga amadini afite ku bantu avuga ukuntu ku munsi wo gusenga abantu bizana ntawe yahamagaye cyangwa ngo ashyireho imbaraga za Polisi, nyamara izo mbaraga zituma abantu bizana bakazana n’amaturo ngo ntizigeze zikoreshwa mu kwamagana jenosideyakorewe abatutsi.
Pasiteri Rutayisire yagize ati: :"Reka turebe imbaraga z’amadini, burya amadini agira imbaraga zo kuba ahantu hose, twebwe abantu baratwizanira, mwe iyo mutumije inama mugomba gushyiraho DASSO cyangwa Polisi, ariko njyewe nicara mu rusengero ku cyumweru abantu bakaza ntawe natumiye, nta n’ibihano ngira nta na gereza, ariko bakazana n’amaturo n’ibyacumi. Izo ni imbaraga ariko hari aho byapfiriye kuko tutazikoresheje"
Yakomeje agira ati:"Dufite ibitabo bitagatifu, aba-Islam bafite Korowani abakirisitu dufite Bibiliya, n’andi madini agira ibyabo, biriya bitabo byombi bifite ibisubizo ku ngengabitekerezo ya Jenoside ariko nabaza Mufuti nanjye nkibaza nkabaza na Bishop kuki iriya ngengabiterezo yabayeho kandi dufite ibyo bitabo? ikibazo ni uko tutigeze tubikoresha mu kuyirandura"
Asoza ikiganiro cye, Pasiteri Antoine Rutayisire yavuze ko nubwo amadini yabaye ibigwari mu gukumira Jenoside yakorewe abatutsi, kuri ubu ngo abagize amadini n’amatorero bahagurukiye kurwanya ingengabiterezo ya Jenoside kandi ngo biteguye gutanga umusanzu wabo kugirango igihugu gihinduke.
Imbaraga z’amadini n’amatorero ni kimwe mu byo Leta ihanze amaso mu gukumira ingengabitekerezo ya Jenoside no komora ibikomere Jenoside yakorewe abatutsi yasize mu banyarwanda bayirokotse, akaba ari yo mpamvu mu bihe byo kwibuka amadini n’amatorero bongera kwibutswa uruhare rwabo mu gukumira ingengabitekerezo ya Jenoside bafatanyije na Leta y’u Rwanda.
Muri uwo muhango abahagarariye Inteko Ishinga amategeko bacanye urumuri rw’ikizere

robotstxt: allowed

filter: keep


text:
Abaturage bo mu Karere ka Gakenke batujwe mu Midugudu, baratangaza ko bamaze kuhungukira byinshi mu gihe nyamara ngo bagiyeyo batabishaka.
Mu buhamya bamwe mu baturage batuye kuri site z’Imidugudu itandukanye iri mu Murenge wa Muyongwe bahaye iki kinyamakuru, bagaragaje ko batigeze bifuza kuva mu mibande aho bahoze batuye ngo bajye ku Midugudu. Aba baturage biyemerera ko bagiye gutura ku Midugudu basunikwa n’ubuyobozi.
Nyirampunga Anonciatta, umukecuru utuye mu Mudugudu wa Muramba uherereye mu Kagari ka Gisiza, agira ati "Ntakubeshye narinze nza gutura ku Mudugudu ntariyumvisha impamvu ngomba kuva mu kabande aho navukiye ndetse nkanahakurira. Muri make naje gutura ku Mudugudu ntabishaka, ahubwo byari ukubahiriza gahunda ya Leta gusa.”
Basanze baribeshyaga…
Nk’uko uyu mubyeyi akomeza abivuga mu kiganiro yahaye iki kinyamakuru, atangaza ko akimara kugera kuri site y’Umudugudu yatujwemo wa Muramba ibyo yibwiraga byose byahindutse, ahubwo atangira kubona iterambere rye ryihuta ari nako ngo yabonye byinshi atari yaraboneye mu mubande (aho yahoze atuye).
Agira ati "Mu gihe nari niteguye gupfira ku Mudugudu ntabwo ari ko byagenze, ahubwo natunguwe no kubona byinshi mu bikorwa by’amajyambere ntatekerezaga ko byagera hano muri Muyongwe, kandi mu buryo bworoshye.”
Ni bwo bwa mbere navomwe amazi meza yo kuri robine [Robinet] mu gihe nari maze imyaka n’imyaka mvoma amazi yo mu bishanga yatumaga abana banjye barwara impiswi.”
Munyemana Anastase, umugabo nawe utangaza ko yaje gutura ku Mudugudu atabishaka, ashimangira ko amaze kuhungukira byinshi bitandukanye n’ibyo yibwiraga mbere.
Agira ati "Natekerezaga ko umuryango wanjye uzibasirwa n’inzara kubera ko isambu yari yasigaye aho nahoze ntuye, gusa ntabwo ari ko byagenze, ahubwo aha nahigiye byinshi harimo gukora cyane, none kuri ubu njye n’umuryango tubayeho neza bitandukanye n’uko twahoze, cyane ko ubu noneho dusobanutse muri byose.”
Bariruhutsa "Udutadowa”…
Nk’uko abaturage batuye ku masite atandukanye y’Imidugudu iri mu Murenge wa Muyongwe babibwiye iki kinyamakuru, ngo bakigera ku Midugudu ni bwo bwa mbere mu mateka yabo bagejweho umuriro w’amashanyarazi, abenshi bakaba bahuriza ku kuvuga ko baciye ukubiri n’amatara akoresha peteroli bita udutadowa.
Mudahunga Augustin, umwe mu baturage batuye kuri site y’Umudugudu wa Muramba, agira ati "Ubu twaciye ukubiri n’udutadowa, amafaranga yari yaradushijeho tugura peteroli, kugeza aho bamwe baburaga amafaranga bagahitamo gucana imbingo mu nzu. Muri rusange ubu tumeze neza, twegamira igikuta inzu ikabona kubera amashanyarazi.”
Nk’uko abo baturage babitangaza bikaba binagaragarira ubasuye, umuriro w’amashanyarazi ukwirakwiye mu bice batuyemo ndetse n’aho umuntu adacyeka ko wagera, aba baturage bakaba bagaragaza ko uretse kuwucana batangiye no kuwubyaza umusaruro mu bindi bikorwa byinjiza amafaranga, nk’ubwogoshi, gusudira n’ibindi.
Barahwitura abafite imyumvire nk’iyi bahoranye
Mu nama abaturage bo mu Karere ka Gakenke batuye ku Midugudu bagenera bagenzi babo bakomeje guseta ibirenge mu kugana Imidugudu, babasaba guhindura imyumvire kugira ngo nabo iterambere rizabagereho.
Nyirampunga Anonciatta agira ati "Abataraza ku Mudugudu bahombye byinshi. Icyo nababwira ni uko baza tugafatanya kwiteza imbere, kuko nibaguma mu tubande nta terambere rizabageraho. Ndavuga ibi nk’umuntu wabaye aho bari ubu.”
Ibivugwa n’abo baturage bishimangirwa n’ubuyobozi bw’Akarere ka Gakenke, aho bushishikariza buri muturage gutura mu Mudugudu, Nzamwita Deogratias, Umuyobozi w’aka Karere, atangaza ko umuturage udatuye ku Mudugudu nta bikorwa by’amajyambere bizigera bimugeraho.”


text:
Aba DASSO basabwe kurinda icyahungabanya umuturage
Abakozi bashya bagize urwego rwunganira Akarere ka Nyaruguru mu gucunga umutekanoâ€DASSO†barasabwa kwita ku mutekano w’umuturage n’umutungo we.
Ubwo barahiriraga inshingano zabo kuri uyu wa 15 Werurwe 2016,ubuyobozi bw’Akarere bwabasabye kwirinda ikintu icyo ari cyo cyose cyahungabanya umutekano w’umuturage ndetse n’umutungo we.
Umuyobozi w’Akarere ka Nyaruguru Habigeko François, yasabye aba bakozi bashinzwe umutekano gukorana n’inzego z’ibanze, polisi,ingabo ndetse n’inkeragutabara mu kurushaho kubungabunga umutekano w’abaturage ndetse n’umutungo wabo kugira ngo abaturage babone uko biteza imbere.
Yagize ati:â€Mushinzwe umutekano w’abaturage ndetse n’umutungowabo. Murasabwa kuwurinda, kuwubungabunga no kuwusigasira aho muzakorera hirya no kino mu mirenge kandi byose mukabikora ku bufatanye n’inzego z’ibanze, iz’umutekano zose ndetse n’abaturage kugira ngo mubone uko mufasha kubungabunga ibyagezwehoâ€.
Yabasabye kujya batangira amakuru ku gihe ndetse bakarangwa n’ikinyabufura n’indangagaciro Nyarwanda.
Ati:”Mukwiriye kujya mutanga amakuru ku gihe kugira ngo ibyaha bikumirwe bitaraba kuko burya kwirinda biruta kwivuzaâ€.
Umuyobozi wa Polisi mu Karere ka Nyaruguru SP Twahirwa Thomas yasabye aba bakozi bashya ba DASSO kuzuza inshingano zabo bakumira uwo ari wese washaka kwangiza ibidukikije kandi bakanarwanya ikoreshwa ry’ibiyobyabwenge kuko ari bimwe mu biteza umutekano muke.
Yagize ati:”Turabasaba kuzuza inshingano zanyu nk’uko mwabitojwe. Inshingano zanyu ni ugukumira icyatuma habaho ibyaha n’ibyangiza umutekano birimo abashaka kwangiza amashyamba, abakora n’abacuruza ibikwangari n’ibindi biyobyabwenge. Tugomba gufatanya tukarinda umutekano w’umuturage n’umutungo weâ€.
Uyu muyobozi kandi yabasabye kurangwa n’ikinyabupfura barushaho guhesha ishema umwambaro bambaye.
Akarere ka Nyaruguru kungutse aba DASSO bashya 20, barimo 2 b’igitsina gore, baje basanga abandi 56 baje mu cyiciro cya mbere, gusa 4 bakaba bari baravuyemo bajya mu yindi mirimo.


text:
Ku itariki ya 21 Nyakanga Arikiyepiskopi wa Kigali, Tadeyo Ntihinyurwa, yari imbere y’urukiko gacaca rwo mu murenge wa Nyamasheke, akarere ka Nyamasheke, mu ntara ya Cyangugu. Uwo mushumba wa Kiliziya Gatolika yari umushumba wa Diyoseze ya Cyangugu mu gihe cya genocide. Ashinjwa na bamwe mu baturage bo muri ako karere ko yaba yarabatereranye mu gihe cya genocide.
Nk’uko abo baturage babivuga, ngo Tadeyo Ntihinyurwa mu gihe cya genocide yagiye kuri paruwasi ya Nyamasheke ntiyatabara abakirisitu n’abandi baturage bari bahahungiye.
Arikiyepisikopi wa Kigali asobanura ko koko yagiye kuri iyo paruwasi ahurujwe n’abapadiri bari bahari. Ariko icyo gihe ngo yashoboye gusa guhungisha abapadiri n’abafurere bari bahari, uretse ko na bo ngo atashoboye kubakiza bose, kuko yahuye n’igitero mu nzira kikamwicana babiri muri bo.
Naho ku baturage bari kuri iyo paruwasi, baje no kuhagwa, Ntihinyurwa yasobanuye ko ngo nta bushobozi yari afite bwo kubarwanaho. Imibare itangwa ivuga ko kuri iyo paruwasi ya Nyamasheke haguye abaturage barenga ibihumbi 40.
Ku kibazo cyo gushinjwa ko yagiye mu manama yategurirwagamo kwica Abatutsi, Ntihinyurwa yasobanuye ko inama yagiyemo zigaga k’uburyo iyicwa ry’abaturage ryahagarara; ngo ni na cyo yasabaga muri izo nama. Gusa ngo bamwe bazivagamo, aho gushyira mu bikorwa ibyo bumvikanyeho byo guhagarika kwica abantu, ahubwo bakikorera ibyabo.
Urukiko gacaca Ntihinyurwa yitabye ruracyari mu cyiciro cy’ikusanyamakuru; igihe cyo kuburana ntikiragera.


text:
Ibyakozwe n’Intumwa 1:8 - Icyakora muzahabwa imbaraga Umwuka Wera nabamanukira, kandi muzaba abagabo bo kumpamya i Yerusalemu n’i Yudaya yose n’i Samariya, no kugeza ku mpera y’isi."
Nk’uko mubimenyereye, ku munsi wa Gatandatu wa buri cyumweru dukunze gutanga umukoro ugizwe n’ibibazo buri wese agomba kwireberamo.
Uyu munsi nibajije ibi bikurikira :
1) Waba warakiriye Umwuka Wera twasezeranijwe?
2) Ubaye ho nk’umunyembaraga?
3) Wiyumvamo kuba umugabo uhamya Yesu?
4) Uhereye aho utuye (I Yerusalemu hawe) waba warigeze uhamya ibya Yesu?
Gira icyo ukora kuva none kugira ngo ibivugwa muri iki cyanditswe nawe bikugereho.
Fidèle Masengo


text:
Rwanda | Nyanza: Gahunda yiswe ijisho ry’umuturanyi igiye kwifashishwa mu kurandura ibiyobyabwenge
Mu karere ka Nyanza hagamijwe  guca burundu ibiyobyabwenge bibangamira umutekano n’ubwisanzure bw’abaturage kandi bikaba intandaro y’ubwicanyi n’ibindi bibazo byinshi, hagiye gutangizwa gahunda yiswe ijisho ry’umuturanyi aho buri muturage azaba asabwa guhoza ijisho kubo bikekwaho.
Rukundo Gilles, umuhuzabikorwa w’iyo gahunda ku rwego rw’akarere ka Nyanza avuga ko iyo gahunda yashyizweho nyuma yo gusanga ikoreshwa ry’ibiyobyabwenge n’icuruzwa ryabyo byonona ubwisanzure bwa muntu ndetse n’imibereho myiza ye igihugu cye kimwifuriza.
Rukundo Jules ushinzwe guhuza ibikorwa bya gahunda yiswe ijisho ry’umuturanyi mu karere ka Nyanza
Nk’uko uyu muhuzabikorwa w’iyi gahunda yiswe ijisho ry’umuturanyi mu karere ka Nyanza abivuga,  ibiyobyabwenge byangiza umubiri, ubwenge, roho ndetse n’indangagaciro z’abanyarwanda.
Yabivuze atya: “ Ubwicanyi , ihohoterwa , impanuka , imibereho mibi y’umuryango , abana babaswe n’ibiyobyabwenge byose  ni bimwe mu bibangamiye umuryango nyarwanda kandi bikaba bidindiza iterambereâ€
Yakomeje agira ati: “ Ikoreshwa ry’ibiyobyabwenge ryonona ubuzima bw’abaturage ritarobanura urubyiruko, abakuze, abagabo cyangwa abagore niyo mpamvu nta muntu ku giti cye cyangwa itsinda ry’abantu rifite ubudahangarwa ku bijyanye n’ibiyobyabwengeâ€
Ashingiye ku bushakashatsi bwakozwe na minisiteri y’urubyiruko n’ikoranabuhanga mu isakazabumenyi ifatanije n’ishuri rikuru ry’ubuzima rya KHI, Rukundo Gilles yatangaje ko urubyiruko ruri hagati y’imyaka 14 na 35 muribo 52,5% bakoresheje ibiyobyabwenge nibura rimwe mu buzima bwabo.
Ubwo bushakashatsi kandi ngo bwanagaragaje ko mu rubyiruko ibitsina byombi, umuntu umwe kuri cumi na batanu aba akoresha ibiyobyabwenge ku buryo buhoraho naho umuntu umwe kuri cumi na batatu aribyo bingana na7,46% ngo mu Rwanda bamaze kuba imbata y’ibisindisha naho 4,88% bangana n’umunntu umwe kuri makumyabiri akaba imbata y’itabi.
Muri iyi gahunda yiswe ijisho ry’umuturanyi mu karere ka Nyanza abaturage basabwa gusa gutungira agatoki inzego z’ubuyobozi zibegereye aho bazi hari ibiyobyabwenge, ababinywa, ababicuruza, ababyikorera kimwe n’aho bakeka byaba biri.
Iyi gahunda kugira ngo igere ku ntego yayo yo guca burundu ibiyobyabwenge izifashisha komite y’abantu 7 kuri buri rwego rw’ubuyobozi kugera hasi mu midugudu igize akarere ka Nyanza. Abazaba bagize izo komite bagomba kuba batari mu nzego bwite za leta, kuba ari inyangamugayo kandi ari abanyakuri.
Ibindi bazasabwa ni ukuba baturuka mu miryango itandukanye (amasano, imiryango itegamiye kuri leta) kandi bafite ubushake buhagije bwo kurandura ibiyobyabwenge.


text:
Urukundo ni ikintu gikomeye, cyiza, kivugwa kandi buri muntu agira kabone niyo yaba ari mubi bikabije kuko na Satani agira ibyo akunda. Ikibazo ni ukumenya urukundo rwiza n’urukundo rubi noneho imfura n’abanyabwenge bagakunda kandi bagakora ibyiza. Gukunda igihugu nabyo si ugupfa gukora uko umuntu yishakiye, hari uburyo n’inzira icumi bikorwamo. Dore izo arizo n’uko umuntu azinyuramo no kuzifatamo neza :
Gutunga indangamuntu
Iyo abapolisi cyangwa abashinzwe umutekano haba mu gihugu cyangwa hanze bakubajije bati “Zana ikikuranga cyangwa icyangombwa”, nkuko bamwe bakita usibye ko ntemera iyo mvugo, ukuramo indangamuntu ukayerekana ukumva unezerewe kandi wemye, ibyo bikagaragaza ko uri Umunyarwanda cyangwa umunyagihugu runaka. Ibi bigaragara niyo ugiye ahantu mu mahanga, iyo Atari indangamuntu iba ari pasiporo usibye ko nayo ari indangamuntu. Iyo muri ku mupaka buri wese aba afashe iyerekana igihugu cye, ibyo ni ugukunda igihugu.
Ubundi buryo bwo gukunda igihugu cyawe ni ugukunda abo mu muryango, abo muturanye mu mudugudu n’abanyagihugu muri rusange, mbese gukunda abanyarwanda utitaye cyane kubyo mupfa nibyo mupfana kuko n’ubundi abantu bapfa ibyo basangiye. Iyo umuntu atangiye kureba ngo asenga yunamye cyangwa yambaye ingofero cyangwa abyina n’ubundi buryo bwo gusenga akabigiramo ikibazo aba adakunda igihugu cye. Iyo umuntu atangiye kuvuga ngo iyi ni siporo y’abakire nk’umumotari uherutse kubimbwira antwaye ku cyumweru gishize, aba adakunda igihugu cye. Nizere ko ibyo namwigishije yabyumvise.
Icya gatatu ni ukwiga, kumenya no kwita ku rurimi rw’abanyagihugu, aha ni ukuvuga “Ikinyarwanda” ukacyishimira bitabujije ko wakwiga n’izindi ndimi nk’Igiswahili nk’uko umwanditsi w’iyi nkuru Prof. MALONGA Pacifique yakitangiye kucyigisha no kugiteza imbere.
Icya kane ni ugukunda no guteza imbere umuco, imbyino n’indirimbo nyarwanda. Ibi bivuga kutabirutisha ibyaduka cyangwa ibyo hanze. Natashye ubukwe mbona umugeni abyinnye igishakamba neza nuko yikuza akabyino nyarwanda numva koko akunda igihugu cy’u Rwanda. Umugabo cyangwa umusore w’umunyarwanda ukunda uRwanda ajye yiga ibyivugo byibura agire ati “Ndi rutamira mushogoro rwa ntamushobora, umugabo utagira urugo ntarwanira intebe”.
Icyindi ni ugukunda imitekere cyangwa ibiryo n’ibinyobwa by’u Rwanda n’ikinyarwanda. Ibi ni uburyo bwo gukunda igihugu cyane cyane ko bituma duhinga, tukorora tugateza imbere iby’iwacu kandi ndakurahiye bituma ubuzima n’amagara y’abakoresha indyo n’ibinyobwa nyarwanda baramba.
Icya gatandatu ni ugukunda itegeko nshinga no kuryubahiriza. Iyo umunyarwanda avuga ngo akunda u Rwanda atazi, adakunda itegeko nshinga burya aba ari umubeshyi nubwo yaba adashaka kubeshya kandi haba harimo n’ubuswa, kuko n’intambwe n’uburyo bwo gukunda no kurinda igihugu cyawe.
Uburyo bwa karindwi ni ugukunda abaguhagarariye mu buyobozi, ni ukuvuga abakuyobora bakurikiza kandi bashaka icyaguteza imbere. Aha umuntu ukunda igihugu cye ntabwo apfa gutora nk’umuhango cyangwa yikiza ahubwo umuntu ukunda igihugu cye agomba gutora umunyabwenge kugira ngo atayoborwa n’impumyi kuko hagira aho imugeza cyangwa ngo igire aho igeza igihugu. Injiji, igisambo, igisahiranda, umugome ntaho yageza abe cyangwa abo ayobora n’abamuyobora bamugiraho ibibazo bikomeye.
Kuri iyi ngingo ya karindwi nanjye nawe twubahe kandi dushime Perezida Paul KAGAME kubera yatweretse ko ari indashyikirwa mu buyobozi, tuzamutore twongere tumutore mu rwego rwo gukunda igihugu cyacu cy’u Rwanda.
Uburyo bwa munani bwo gukunda u Rwanda, ni ugutanga imisoro n’amahoro. Ntaburyo wakunda igihugu cyawe utifuza imihanda, amazi, amashanyarazi, utifuza ko abakozi bahembwa. Ibyo byose kugira ngo bikorwe ni uko umuntu wese ukunda igihugu atanga imisoro n’amahoro. Abanyarwanda babeshya imisoro n’amahoro burya iyo bavuze ngo bakunda u Rwanda baba babeshye, kuko nk’umwana w’Umutambyi iyo batanga amaturo n’ikigiracumi mu nsengero ariko ntibatange imisoro n’amahoro baba bakora ubusa badakunda n’u Rwanda kuko Bibiliya iravuga iti “Iby’Uwiteka mubihe Uwiteka, ibya Kayizari mubihe Kayizari”.
Aha ni byiza ko abantu baba abagena imisoro, baba n’abayitanga birinde kuvanga iby’Uwiteka, ibya Kayizari n’ibitunga abana. Sinatinya no kuvuga ko nanjye hari ibyo nkwiye, bazabimpe mu rwego rwo gukunda igihugu.
Uburyo bwa cyenda bwo gukunda u Rwanda nk’umunyarwanda, ni ukuba umuntu ushishoza, ukita ku bibazo, imbogamizi, ibizazane no kutita kubitandukanya abanyarwanda ahubwo umuntu akita kubibahuza kuko abahuje n’abashyize hamwe Imana irabasanga. Nongere nti “Nubundi burya nta muntu umeze nk’undi ahubwo bose bahuzwa no kwegerana ni uko gukunda Rurema, no gukunda u Rwanda, igihugu cyawe.
Uburyo bwa cumi ni ukurinda umutekano w’igihugu cyawe ukoresheje uburyo ushoboye ubwo aribwo bwose. Jyewe nzakoresha ikaramu. Wowe musomyi urabivugaho iki ?
“Prof. MALONGA ati ngibyo bisome ugire icyo wibwira”
Prof. Pacifique MALONGA
Umwanditsi akaba n’Umunyamakuru wigenga
Urukiko rwategetse ko Umunyamakuru Shyaka Kanuma afungwa by’agateganyo...
Kicukiro : Umunyeshuri yafatanwe kashe 39 z’impimbano
Abahuzabikorwa ba DASSO muri Nyamagabe basabwe kwibanda ku gukumira...
Umunani bafunzwe bazira kugerageza guha ruswa abapolisi
Perezida Kagame yibukije abayobozi ko Imana yabaremanye ubushobozi
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...


text:
Ibihaza ni ibiribwa byiza cyane ku buzima bw’umuntu wese kubera ibikigize byose usanga ari ingenzi. Nk’uko tubikesha igitabo kitwa les delices, tubona ko gifasha cyane kwihagarika neza kurusha ibindi byose , igihaza kandi gikungahaye kuri :
Vitamine A
amazi angana na 95%
isukali ingana na 3.5%
imisemburo itera kwituma neza ingana na 2%
ibivumbikisho by’umubiri bingana na 15%
inyubakamubiri zingana na 0.8% n’amavuta angina na 0.1%
igihaza kandi gifite imyunyu-ngugu itandukanye kandi yose ifitoye umumaro munini umubiri wacu, twavuga nka sodium…
Igihaza uretse no kukirya gitetse ushobora no kugikoramo potage, kugikoresha muri salade, kukibyaza umutobe ...
byose turabibabwira muri recette zikurikira.
Igihaza gitetse
Ibikoresho :
Igihaza 1
Ibishyimbo n’umunyu
Uko gitekwa :
Kata igihaza ukuremo inzuzi zacyo
Gikatemo udupande ushaka ariko tutari duto cyane ku buryo kamwe gakwira mu kiganza
Bishyire ahantu hasukuye byumuke neza
Teka ibishyimbo bishye ariko ntibishaye
Shyiraho ibihaza bitogote umwanya munini nk’iminota 45’ ubikureho.
Biryoha birishijwe ibishyimbo byatekanywe.
Imyororokere
IBIHAZA
Ibihaza ni ibiribwa byiza cyane ku buzima bw’umuntu wese kubera ibikigize byose usanga ari ingenzi. Nk’uko tubikesha igitabo kitwa les delices, tubona ko gifasha cyane kwihagarika neza kurusha ibindi byose , igihaza kandi gikungahaye kuri :
Labels: guteka, ifunguro ribanza, igikoni


text:
1.cococnut oil : aya mavuta afitemo intugamubiri (antioxidants) zirwanya ibintu byose byangiza uruhu,kandi atuma collagen yo mu mubiri yiyongera, bigatuma ahantu hari hari igikomera kibasha gukira vuba kandi neza mu buryo bworoshye !
Ufata akayiko gato ka coconut oil ukagashyushya,waragiza ukagenda uyisiga aho hantu hari inkovu umasa buhoro kuburyo amavuta yinjira mu mubiri,ukabikora kenshi gashobotse ku buri munsi kugeza ubonye bimeze uko ubyifuza.
2 .aloe vera : ubusanzwe izwiho kurwanya inkovu zose kuko itanga intugamubiri zisubiza umubiri uturemagingo ruba rwaratakaje kuko yoroshya inkovu igakira neza.
Ukata ikibabi ugakuramo gel yayo,warangiza ukayisiga ahari inkovu cyangwz igisebe gitangiye gukira ukarindira ko byuma ukabona kuyihanagura na mazi ya kazuyaze,bishobotse ukabikora kenshi mu gihe cyangwa ‘ukwezi cg abiri.
3.umutobe w’indimu : uyu mutobe uzwiho kurwanya no gucyesha ahantu hari inkovu cyangwa amabara kuko yibitsemo hydroxyl acids( AHA) ifite gukuraho uturemangingo no gusubiranya uruhu uturemagingo dushya.
Fata uwo mutobe uwusige ahantu hari inkovu,urindire ko wuma mu gihe cyangwa iminota 10,nyuma uhahanagure na ka eswime ubone gusiga amavuta ; ukabikora bishobotse kabiri ku munsi kugeza igihe uboneye habaye uko wifuzaga.
N.B : Kuko indimu ituma uruhu rworoha kuburyo rwakwangirika ku zuba, ni byiza ko uhasiga amavuta y’izuba(sunscreen –sebamed 30 high) mbere yo kujya kuzuba.
4. Apple cider vinegar : iyi vinegar ituruka ku mbuto ya pomme,nayo ifite kurwanya inkovu no gucyesha ahantu iherereye no gukura uturemangigo dushaje cyangwa umubiri ushaje (cellules morte).
Ufata ipamba ukarikoza muri iyo apple cider vinegar ugasiga ku nkovu ukarindira hagati y’iminota 10-15 hakuma ukabona koga ukahasiga amavuta ;ukabikora kenshi gashobotse kugeza igabanyutse.
N.B : iyi vinegar ishobora gutera allergies ni byiza ko uyivanga n’amazi mbere yo kuyishyira ku mubiri.
5. lavender oil : aya mavuta ni meza ku nkovu kuko asubiranya umubiri kandi akagatuma inkovu idatinda gukira no kutagaragara. Ku muntu washobora kuyabona kuko ntakunzwe kuboneka ino mu Rda.
• Usiga iyi lavender oil ku nkovu mu gihe cyangwa’ iminota 15 kuburyo yinjira mu mubiri. Ubundi ufite na olive oil ukabivanga ukabisiga ku nkovu kenshi gashobotse
Byandistwe na Sandrine, Professional Beauty therapist
Email : sanrun89@yahoo.fr,
Tel : 0783605232


text:
Matayo 9.14-17 Uyu munsi turarebera hamwe impamvu bamwe mu bantu basenga kenshi, nyamara ukabona nta mpinduka ibagaragaraho; ibi bituma abapagani baduseka, bakibaza impamvu abantu bajya mu rusengero ariko ntibahinduke. Ariko Umuntu usenga akwiriye kugira ingeso nziza, zituma abadakijijwe bakizwa.
Iyi nkuru dusomye, abigishwa ba Yohana basanze Yesu bamubaza impamvu biyiriza ubusa kenshi, ariko abigishwa ba Yesu ntibiyirize ubusa. Yesu yabasubije ko akiri kumwe nabo, batakwiyiriza ubusa ariko ko namara kugenda baziyiriza ubusa.
Yesu yababwiye ko nta wutera ikiremo cy’igitambaro gishya ku mwenda ushaje kuko icyo kiremo cyaca umwenda, umwenge ukarushaho kuba mugari. Ababwira kandi ko nta wusuka vino y’umutobe mu mifuka y’impu ishaje, uwagira atyo iyo mifuka yaturika, vino igasandara hasi imifuka ikononekara.
Yesu yavuze atyo kuko yabonaga imitima yabo yanduye, kuyigerekaho amasengesho menshi ntacyo bimaze. Abantu benshi biyiriza ubusa basaba ububyutse, basaba Umwuka Wera, ariko imitima yabo irimo kamere ya kera Imana ntibasubiza kuko imitima yabo yuzuyemo ibyaha.
Pawulo yandikiye abefeso (6:10-18), yababwiye ikibanziriza gusenga, nubwo abantu babicurika, bagahera ku gusenga ariko batujuje ibisabwa. Mbere yo gusengesha umwuka iteka ugomba kubanza kwihana ibyaha byawe, ukabyatura, ukabireka; ugahagarara ushikamye mu gakiza, ukagendera mu kuri, ugakiranuka, ukagendana kwizera, ubutumwa bwiza ukaburinda, ijambo ry’Imana ukarirwanisha; ukabona gusenga.
Abantu birengagiza ibyo byose bagashaka gusenga kandi batabanje gukora iby’ijambo. Ibyo nibyo Yesu yagereranyije n’umufuka ushaje kandi ushaka ibintu bishya. Abadakora ibyo Yesu yabise abafarisayo n’indyarya, yabagereranyije n’ibituro bisize ingwa inyuma, ariko imbere ari amagufwa; bashaka kurebwa no gushimwa gusa (Matayo 23) .
Usanga abantu bihana utwaha duto, ariko bya byaha bikomeye bakabica ku ruhande, nyamara bagasenga, ariko Imana ntizabumva. Yesu yaravuze ngo banshimisha iminwa imitima iri kure; iyo abantu banze guhinduka bagakomeza gusenga, bahinduka abanyedini, bavuga ibitandukanye n’ibyo bakora. Pawulo yatanze inama ngo ntimwishushanye n’ab’iki gihe ahubwo muhinduke rwose, mugize imitima mishya, kugira ngo mumenye ibyo Imana ishaka (Abaroma 12:1-2).
Abanyabwenge bari maso, nibo bamenye ko Yesu yavutse kandi atariho batuye nyamara abahatuye ntibabimenye kuko imitima yabo yari mu mwijima. Ana na Simiyoni bari abakiranutsi bagategereza ihumure ry’abisirayeli nubwo bari barashaje ariko bari bafite imitima mishya, nabo bamenye ko Kristo yavutse baramuramya. Abandi kuko imitima yabo yari ishaje ntibamenye ko Yesu wahanuwe ari muri bo!
Duhinduke rwose nibwo tuzamenya ibyo Imana ishaka, tudahindutse twakomeza kuboneka kenshi muri gahunda y’amateraniro ariko Imana ntiduhe ububyutse twifuza. Ijambo rivuga ko iyo nzira umugenzi naho yaba umuswa atazayiyoba, ariko abanduye imitima bo bazayigwamo.
Dusabe umutima mushya umenya ibyo Imana ishaka. Nugira umutima mushya, Imana izajya iguha amakuru mashya; naho waba warashaje utakiboneka mu rusengero. Iyo duhindutse rwose tumenya imigambi Imana idufiteho, n’ imigambi ifite ku gihugu no ku itorero ryayo.


text:
Nk’umuntu ukora umwuga w’ubwarimu nasanze impamvu abantu benshi batsindwa mu bizamini n’uko umunyeshuri atari we utegura ikizamini ahubwo gitegurwa na Mwarimu, akaba ari na we ushyiraho igipimo cy’ubumenyi gisabwa umuntu kugira ngo atsinde.
Iyaba abakora ibizimani ari bo babiteguraga, bakagena amanota baha buri kibazo, bakanikosora. Nta muntu wari gusubira mu ishuri. Ariko nk’uko mubizi Mwarimu ubaza akanakosora si we munyeshuri.
Mu gihe cya Yesu, abafarisayo n’abanditsi bari bazi idini mu buryo budasubirwaho ! Bari baraminuje mu mategeko y’idini...bari abantu bayubahiriza ndetse bayaziririza cyane isabato yabo ndetse n’andi mategeko byari bikaze.
Yesu wari uzi neza imigenzo n’amabwiriza bari bafite abatangaho igipimo ku nyigisho ye yo gukiranuka. Niko kubabwira ati Matayo 5:20 - "Kandi ndababwira yuko gukiranuka kwanyu nikutaruta ukw’abanditsi n’ukw’Abafarisayo, mutazinjira mu bwami bwo mu ijuru."
Uwumvise Yesu avuga aya magambo wese wari uzi abafarisayo n’abanditsi yumvise neza ukuntu ijuru rigoye.
Abafarisayo n’abanditsi bafatwaga nk’ibitangaza, ni bo bari abakozi b’Imana abantu batangagaho ingero. Nyamara Yesu yahinyuye iyi mitekerereze. Hari ibintu 4 nize muri iki cyanditswe :
1) Ugukiranuka Imana ishaka si ugushimwa gusa n’abantu ! Nasanze akenshi abantu babuza umuntu kwimenya.
Umukristo nyawe ntiyirebera gusa ku byo abantu bamuziho yirebera ku gipimo cy’Ijambo ry’Imama. N’ubwo yaba ashimwa n’abantu hanze aha yibaza ko Imana imwishimira.
2) Ugukiranuka Imana ishima kubakiye ku bitagaragara...ntabwo ari ibyo abantu bareba ahubwo ku byo Imana ireba ; umutima ukunda, ubabarira, uca bugufi utabika inzika utikakaza ! Abafarisayo n’abanditsi bari baramunzwe n’ubwibone bazi ko aribo bakizwa.
Nyamara Yesu yabashakagaho igipimo cyisumbuye cyo gukiranuka.
3) Ubukiranutsi Imana igushakaho bwubakiye kuwo uri aho gushyingira kubyo ukora. Wumvise imvugo y’abakristo benshi muri iki gihe, ukagenzura neza usanga abo twita abakristo bose ataribo.
Benshi baracyarangwa no gusebanya no gusenyana no kwangisha abantu abandi.
4) Ubukiranutsi Imana igushakaho bwubakiye ku guhinduka nyako aho kwishushanya. Imana ikuzi uko uri. Ntacyo bimaze kugaragara uko utari.
2 Timoteyo 2:19 - Nyamara urufatiro rukomeye rw’Imana ruracyahagaze, rwanditsweho iki kimenyetso ngo "Uwiteka azi abe", kandi ngo "Umuntu wese uvuga izina ry’Uwiteka ave mu bidatunganye."
Suzuma agakiza kawe, suzuma imbuto wera, suzuma umutima wawe [...] Isuzume ! Imana ireba mu byumba by’umutima irakuzi. Ufate uyu munsi witekerezeho uhindure ibigomba guhinduka.
Dr. Fidèle Masengo, Foursquare Church Kimironko
Ntibishoboka, Ijambo Imana itarigera ikoresha - Dr Fidèle Masengo
Amateka y’uko Umwuka Wera yamanukiye bwa mbere mu Bigutu mu karere ka...
"Igihe cyawe kirasohoye" Dr Bishop Fidèle Masengo
"Icyo Imana yakwanditseho ntawe uriho wagihindura" Rev. Pst Rwagasana...
Uganda : Abafite ubumuga bwo kutumva basenga bate ?
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...


text:
Ubuvumo ni inzira inyura munsi y’ubutaka. Ubwa Musanze bwo buherereye mu Murenge wa Muhoza kimwe n’ubwo mu Murenge wa Kinigi, ariko bwo bukaba bwihariye.
Bahizi Edouard, Umukozi wa RDB muri Pariki y’Ibirunga, atangaza ko ubuvumo ari kimwe mu byo ba Mukerarugendo basura muri iyo Pariki kuva mu mwaka wa 2013, nyamara mbere yaho bukaba bwarifashishwaga nk’ahantu hatuje ho gusengera gusa, ku buryo nta kindi hari hamaze.
Bahizi ati “Ubuvumo abaturage b’inaha barabuzi cyane, kuko bajyaga babusengeramo, ukumva ngo umuntu yagiye mu butayu, ubu ni bwo babaga bavuga.”
Mbere kwinjira muri ubwo buvumo, byari ubuntu maze abaturage bakahazana ibibazo cyangwa ibyifuzo baje gutura Imana, ariko ubu noneho habaye ahantu ho gucuruzwa, ku buryo n’ushaka kuhasengera koko yaza akahagira ubutayu, ariko noneho asabwa kubanza kwishyura kimwe n’abandi bakora ubukerarugendo.
Bahizi akomeza agira ati “Ubu bwabaye igicuruzwa cy’ubukerarugendo, aho umunyarwanda ushaka kwinjiramo abanza kwishyura amafaranga y’u Rwanda 4000 n’aho umunyamahanga akishyura amadolari 50.”
Ubuvumo bwa Musanze bureshya n’ibirometero bitandatu, bukaba bugabanyijemo uduce (Segments) icyenda.
Ubwo buvumo bwatekerejwe kugirwa ahantu nyaburanga hasurwa na ba Mukerarugendo, nyuma y’aho Pariki y’Ibirunga itangiye kujya yinjiza amadovize mu buryo bufatika, RDB igatangira gutekereza uburyo yakwagura ibikorwa bishobora gukurura ba Mukerarugendo.
Nubwo RDB yahise itangira umushinga wo gutunganya ubwo buvumo bwa Musanze ku bufatanye n’Inkeragutabara, imirimo ikaba yarasojwe mu 2013, itwaye akayabo ka miliyoni zigera kuri 200.
Ese ubwo buvumo ni karemano?
Bahizi yatangarije IGIHE ko ubuvumo bwa Musanze bwavutse bitewe n’iruka ry’ibirunga mu myaka myinshi yashize, ndetse ngo ubushakashatsi bwose bwakozwe, ntibubasha kugaragaza igihe ibyo birunga byarukiye, gusa hakekwa ko ngo bwavutse mu myaka isaga miliyoni 65 ishize.
Gusa ikiri ukuri ni uko atari karemano, kuko n’amabuye abwubatse bigaragaza neza ko ari amakoro.
Mu Ntara y’Amajyaruguru honyine habarurwa ubuvumo 52, mu Karere ka Musanze hakaba ubugera kuri 12.


text:
Ukwiye gukomera ku gakiza kawe!
“…Biragatsindwa n’Uwiteka kuguha gakondo yaba sogokuruza banjye.”(1 Abami: 21:3)
Aya ni amagambo Naboti w’i Yezereri yashubije umwami Ahabu ubwo yamusabanaga umuhati uruzabibu rwe kuko rwari hafi y’Ibwami. Nk’umwami, yarafite byose; bityo ahitishamo Naboti kumuguranira akamuha urundi ruzabibu rururuta ubwiza cyangwa akamuha ibiguzi byarwo nk’ ifeza (n’ukuvuga amafaranga yose yakwifuza. 1 Abami 21:2)
Aha natangajwe cyane n’igisubizo Naboti nk’umuntu wohasi cyane, yatinyutse gusubiza Umwami kucyifuzo yari amugejejeho.
Ndatekerezako, byonyine kubona Umwami, Perezida w’igihugu cyangwa se undi muntu ukomeye wese niyo ataba ari kurwego rwa perezida, agize ikintu yifuza mubyo utunze, akakigusaba: umuntu yahita akimuha vuba cyane atajuyaje kubera ubucuti, icyubahiro, gukomera ndetse n’ibindi byose wabona uramutse ugize ayo mahirwe yo kuvuga nan’uwo muntu ukomeye.
Ariko Naboti we, nk’umuntu warusobanukiwe neza n’umumaro w’ikintu cyitwa “Gakondo”, yahakaniye Umwami ku cyifuzo cye, atitaye kungaruka yagira cyangwa se igihombo yabona.
Maze gusoma aya magambo, numvise iri jambo “Gakondo” cyangwa se “Umurage” narigereranya n’AGAKIZA twahawe ubwo twakiraga YesuKristo nk’Umwami n’Umukiza mu mitima yacu.
Nk’ abakristo, mw’isi Satani ntabwo atwishimira. Iteka aba ashaka uburyo yaduhenda ubwenge akatwambura umurage ukomeye twahawe w’agakiza ndetse no kuba twitwa Abana b’Imana.“ Icyakora abamwemeye bose bakizera izina rye, yabahaye ubushobozi bwo kuba abana b’Imana” (Yohana 1:12). Kenshi duhura n’ibishuko ndetse nibigeragezo bitandukanye, bishaka kudukura mu gakiza Imana yaduhaye.
Niyo mpamvu dukwiriye gusenga cyane kugirango Imana iduhe imbaraga, bityo duhagarare dushikamye, tudatwawe n’uburiganya by’uwomubi.
Ijambo ry’Imana m’u rwandiko rwandikiwe Abaheburayo 12:16 haravuga ngo: “Kandi hatabaho umusambanyi cyangwa ukerensa iby’Imana nka Esawu, waguranye umurage we w’umwana w’impfura igaburo rimwe.
Iteka iyo umuntu adahaye agaciro agakiza, usanga neza neza ibyo satani yagushukishije bimeze nk’ibya Esau, waguranye umurage we w’umwana w’impfura igaburo rimwe. Kubigarura kumurongo kandi usanga bigoye, niyo mpamvu dukwiye gusaba Imana kugirango idukomeze.
Mu ubutumwa bwiza uko bwanditswe na Matayo 16:26, ijambo ry’Imana rirabaza riti: “Kandi umuntu byamumarira iki gutunga ibintu byose byo mu isi, niyakwa ubugingo bwe?” Imana yo mu Ijuru idutabare cyane.
Yesu ati: “Ndaza vuba, komeza ibyo ufite hatagira ugutwara ikamba ryawe”
(Ibyahishuwe 3:11)
Isengesho: Imana data yo mw’Ijuru, duhe imbaraga z’Umwuka wera kugirango adufashe gutsinda ibishuko bitandukanye byo muri iyisi, bishaka kudukura mu Gakiza kawe waduhaye. Dufashe kugumana ikibitsanyo waduhaye.


text:
Imbaraga z’urukundo rw’Imana! - Christiane Talbot
«Nta kibasha kudutandukanya n’urukundo rw’Imana» Abaroma 8:39.
Uyu munsi wabyutse bikugoye. Umunsi ukeye uguteye ubute. Umunabi urakwibasiye, kandi ubwigunge umaranye iminsi nta cyo bwabigufashamo. Ariko mu mutima wawe haragenda hagarukamo ya magambo y’Imana wasomye cyangwa wagiye wigishwa kenshi. N’ubwo aya magambo utarakamenya ukuri kwayo, arakomeza kugukurikirana muri iki gitondo. «… cyangwa abafite ubushobozi, cyangwa uburebure bw’igihagararo, cyangwa uburebure bw’ikijyepfo, cyangwa ikindi cyarenwe cyose, bitazabasha kudutandukanya n’urukundo rw’Imana ruri muri Kristo Yesu Umwami wacu» Abaroma 8:39.
Mu mutima wawe wibaza ibibazo uruhuri, ariko ukurikije uko ibihe bimeze urumva icyakubera cyiza ari ukubyuka. Ijwi ryongorera rivugiye mu mutima wawe, rigerageza kukuvuguruza ku mwanzuro wari umaze gufata, riti «Ariko urabyukira iki? Nta kazi ufite, kandi haracyari mu museso.» Mu mutima hararwaniramo amajwi menshi, ariko hariho ibyiringiro kuko isi iracyazenguruka kandi izuba rirarashe kuko imirasire yaryo iranyura mu kirahure cy’idirishya ryawe, inyoni ziraririmba mu giti cy’umuturanyi cyuzuye imbuto…
Ibitekerezo bikomeje kukubana byinshi: «Iki ni cyo cyerekanye urukundo rw’Imana muri twe: ni uko Imana yatumye Umwana wayo w’ikinege mu isi kugira ngo tubone uko tubeshwaho na we» 1 Yohana 4 : 9 ! Iyo Imana ivuze ko nta cyadutandukanya n’urukundo rwayo, mbese sinkwiriye kwizera iryo jambo nkarishikamamo kugira ngo mbeshweho na Kristo?
Noneho umaze gusobanukirwa ko kubyuka ari igikorwa cyo kwizera. Umaze kwiyemeza kubyuka, ugiye hanze. Nta muntu ukwitayeho,. Wowe ubwawe ni wowe uzi ibirwanira mu mutima wawe. Nta gahunda urafata, ndetse umaramaje kugenda buhumyi. Ariko mu mahuriro y’imihanda hari igitangaza kigutegereje: Umuntu wihebye akwiziritseho atangira kukuganyira imibabaro ye. Ntuzi igitumye uhura na we, ariko wiyemeje kumutega amatwi! Wowe ntubara igihe gishize uganira n’uwo munyamibabaro. Nyamara kandi ntiwifuza guta igihe.
Umaze gutandukana na we, wongeye gusubira mu maganya y’ibyawe ariko urumva amahoro aje mu mutima wawe. Ayo ni amahoro ava ku Mana honyine, kuko nta kibasha kugutandukanya n’urukundo rw’Imana. Vous ne comptez plus les minutes qui ont filé depuis que cet inconnu vous accapare. Kwizera kwawe kwiteguye guhirika imisozi! …
Imodoka ikugeze iruhande mu muhanda. Uwari uyitwaye imupfiriyeho, maze umufasha kongera kuyihagurutsa. Mumaze kuganira neza, agusabye kukugeza iwawe. Mu nzira akomeje kukuganiriza akubwira uburyo arambiwe gushakisha umuntu ufite ubushobozi bwo kuyobora ikipe y’abakozi be. Wa muntu rero arabonetse, kandi uwo nta wundi ni wowe! «Nta kibasha kudutandukanya n’urukundo rw’Imana». Ubu noneho ubonye umumaro wo kubika ijambo ry’Imana ryuzuyemo amasezerano.
Isengesho: Ijambo ryawe rinyigisha ko nta kibasha kuntandukanya n’urukundo rwawe. Mfasha gusobanukirwa ko ubasha kuntabara, ugakora ibitangaza mu buzima bwanjye, uko ibihe byaba bimeze kose!
Christiane Talbot


text:
Minisitiri w’ubutegetsi bw’igihugu Kaboneka Francis, arasaba abanyarwanda kubungabunga umutekano w’igihugu, ariko ugahera mu ngo zabo, abarara barwana bakabyihana kuko nabyo bibarwa mu bihungabanya umutekano.
Mu biganiro byakurikiye igikorwa cy’umuganda usoza ukwezi kw’Ugushyingo wabereye mu kagari ka Ruhunda mu murenge wa Gishari mu karere ka Rwamagana, ikibazo cy’abagabo n’abagore barara barwana cyagarutsweho.
Minisitiri Kaboneka yibukije abaturage b’i Ruhunda ko bakwiye kugira uruhare mu kubungabunga umutekano ariko bakabihera mu ngo zabo.
Yagize ati “Nituvuga umutekano mwumve ko ari umutekano uhera mu ngo zanyu, abantu barara barwana cyangwa bakirirwa barwana umugabo n’umugore n’abana induru zivuga mu rugo uwo nawo ni umutekano muke, turabasaba ko muharanira ko mu ngo zanyu umugabo, umugore n’abana barangwa n’umutekano. Barangwe n’umutuzo mu rugo aho guhora barwana bagaharanira icyabateza imbere, icyo gihe nibigerwaho umutekano uzaba ubungabunzwe, undi ushobora kuza kubahungabanyiriza umutekano twashoboye kubaka uwo nguwo ntaho yanyura.”
Bamwe mu baturage bo mu kagari ka Ruhunda baganiriye n’Imvaho Nshya bagaragaje ko ikibazo cy’umutekano muke uhera mu ngo z’abaturage koko kigaragara muri aka kagari kabo.
Nyirasafari Immaculee yagize ati “Ikibazo cy’umutekano muke mu ngo kirahari cyane, ingo nyinshi usanga zaracitsemo ibice bibiri bamwe bashyigikiye nyina abandi bari ku ruhande rwa se, hari ingo nyinshi zizwi ko abaturage barara bajya gukiza intambara yaho.
Aba bantu kandi nta kintu bajya bageraho kuko aho gukorera urugo rwabo usanga bahora mu makimbirane adashobora gutuma hari icyo bikorera.”
Kajangwe Philbert, umusaza uri mu kigero cy’imyaka 75 wo mu mudugudu wa Nyagahinga, yibukije ababyeyi ko kuva na kera umubyeyi yaharaniraga guha urugero rwiza abana, bityo aboneraho kunenga abatongana mu maso y’abana babo.
Yagize ati “Kuva kera nta mubyeyi watonganyaga undi mu maso y’abana ariko ubu ibintu byarahindutse, abantu bageze naho barwanira imbere y’abana kandi uwo ni umurage mubi baba baha abana. Nasabaga ababyeyi ko batekereza cyane ku burere baha abana babo, bagatekereza icyo babifuzaho mu gihe bazaba bakuze.”
Abaturage barasabwa kubungabunga umutekano ndetse bakanatangira amakuru ku gihe mu rwego rwo kubungabunga umutekano.
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Knowless na Clement ni amazina yagarutse cyane mu mitwe y’abantu mu Rwanda haba mu itangazamakuru, mu biganiro hagati y’abantu, ku mbuga mpuzabantu na nkoranyambaga ku bw’urukundo rwavuzwe hagati yabo kuva mu mwaka wa 2011.
Aba bombi baravuzwe karahava ndetse hari n’abaririmbyi babakomojeho mu ndirimbo nk’ikimenyetso cy’uko izina rya buri wese ryashinze imizi mu cyitwa showbiz nyarwanda.
Knowless na Clement bavuzwe ubutitsa kuva kuwa 26 Gicurasi 2016 ari nabwo umusore yapfukamye imbere y’uyu muhanzi amwambika impeta amusaba ko yamwemerera akazamubera umugore undi ntiyazuyaza mu maso y’inshuti zabo avuga ko ‘abyemeye n’umutima wose’.
Ibinyamakuru byatyaje ikaramu inkuru zirandikwa, kuva ubwo kugeza ubu Knowless na Clement ntibasiba mu itangazamakuru. Ibyabo byavugishije benshi ku itariki ya 31 Nyakanga ndetse no kuwa 7 Kanama 2016 ubwo bakoze ubukwe bakavuga ko ‘ikaze rihawe abatumiwe gusa’. Inkuru z’ubukwe bwabo ariko zongerewe ingufu na Pasiteri wigenga witwa Dr.Joshua Rusine wabasezeranyije nyuma y’uko Itorero ry’Abadiventisiti ryanze kubashyingira ku mpamvu zitandukanye.
Ubukwe bwaratashye ndetse abageni bamaze igihe gito bavuye mu kwezi kwa buki, ni ibyishimo ntagereranywa hagati yabo biturutse ku ruhurirane rw’ibyiza bagiye babona nyuma yo kurushinga.
Mu ntangiriro z’ukwezi k’Ukwakira 2016 Knowless yasoje icyiciro cya kabiri cya kaminuza muri ULK. Umugabo we Ishimwe Clement yamushimiye byimazeyo agira ati “Nshimiye umugore w’igikundiro nzi mu bariho bose Butera Knowless warangije kaminuza mu by’ibaruramari. Reka tubyishimire mu buryo nyabwo…”
Biracyaza…
Nyuma y’iminsi mike acyishimira ko yasoje kaminuza, Knowless yongeye kugaragaza ko habura igihe gito ngo yibaruka imfura ye na Producer Clement. Aherutse gushyira kuri Instagram ifoto y’uburiri bw’umwana yitegura kwibaruka nk’ikimenyetso cy’uko ‘ari mu gihe cya vuba’. Yayiherekeje amagambo avuga ko ‘afite amashyushyu menshi’.
Ni ibyishimo bizaba biruta ibindi kuri Knowless ugiye kubona umwana wa mbere ndetse Producer Clement yabishimangiye mu kiganiro yagiranye na TNT avuga ko afite amatsiko menshi yo kubona umwana bagiye kwibaruka.
"Ni umukobwa"
Producer Ishimwe Clement yavuze ko umwana Knowless atwite ari umukobwa ndetse ko azavuka mu gihe cya vuba gusa ntiyatangaje itariki. Inshuti zabo zo zitangaza ko uyu mugore ashobora kwibaruka bitarenze Ugushyingo 2016.
Uyu mugabo washinze inzu itunganya umuziki ya Kina Music yavuze ko mu byifuzo bye ku Mana yahoze yifuza ko yazibaruka umukobwa none bibaye impamo.
Yagize ati “Mfite ibyishimo bikomeye kuba ngiye kwakira umwana w’umukobwa. Nahoze nifuza kubyara umukobwa. Ntabwo nahita ntangaza itariki nyabo ariko reka tuvuge ko ari vuba aha.”


text:
"Uwabasabiraga namweje !,Uriya nta kigenda, nta Kinyarwanda nyacyo azi” "Mbega abantu ngo baraseba !!,Ariko se uriya ni ubwa mbere yajya gusabira umuntu, kwinyuramo kuriya ? Mbega abakwe ngo baraseba ? Ariko se iyo bakodesha ba basore basaba neza ? Sha uriya musaza ntazibagirwa ibyo aboneye aha !! Sheri mu gusaba se ntitwabemeje ? Byanteye isoni mbareba urujisho !!! n’andi”.
Aya ni amagambo yumvikana cyane nyuma y’ubukwe yerekana ko uwaje gusabira umusore atabishoboye. Mbese ko imisango y’ubukwe atayizi.
Hari hamwe imiryango yasabanye biyiteranya , igatangira kugirana ubwumvikane buke bitewe n’ibi bikurikira. Kubeshyera umuntu kandi atazi uko yakwisobanura mu bandi bikamurakaza n’abo bazanye.
Gufata umwanya munini bavuga ibibi ku muryango w’umusore bityo bigatera bamwe mu bamuherekeje batangira kubona barengereye. Hakiyongeraho ko ubukwe bw’iki gihe usanga bukorera ku minota bityo ugasanga rimwe na rimwe barakerewe.
Iki cyo gukereza abantu cyo usanga ari cyo imiryango isigaye ipfa cyane. Ugasanga aho bazakorera imisango yo gusaba no gukwa bahakodesheje kandi wenda hari n’abandi bari buhakorere, imodoka bazikodesheje, abavugira inka babakodesheje barajya kuvugira mu bundi bukwe, abakora serivisi ndetse n’amatorero abyina babakodesheje rimwe na rimwe kandi babishyura ku masaha.
Ikindi ugasanga bahawe isaha ntarengwa aho barasezeranira imbere y’Imana, ndetse akenshi ugasanga bahawe n’amasaha ntarengwa y’aho baziyakirira cyangwa aho bazifotoreza, hakiyongeraho ko hari nabatangira kwibaza igihe ubukwe burangirira ngo bitahire kandi batarabutangira, bitewe akenshi n’uko bavuye kure mu ntara cyangwa se bumva ko gushyenga mu misango bibatesha igihe gusa.
Reka mbahe urugero rwabaye mpibereye. Umukobwa baje gusaba, byafashe urugendo runini nk’amasaha 3 n’imodoka.ariko umugeni akaba yari atwite. Bajya mu misango "bati uriya mugabo waje gusaba ni umugome, imodoka ye yanyuzeho ndwaye antera ibyondo,musabye lifuti arikomereza ! nta mugeni wacu twamuha abanze adusabe imbabazi.
Undi ati "uriya musore mwazanye yahoze ari umupagasi iwacu, asiga afashe umwana ku ngufu aracika none ndamubonye nabanze yisobanure,nibitaba ibyo nta mugeni tubaha ! Undi ati "twigeze gushora inka, n’abashumba bawe bashoye maze zigeze ku bibumbiro izanyu zikutse abo basore mwazanye nibo bari barongoye inka zawe, barangije bajya mu mazi barayatoba, bajugunya mo amase maze tubasabye amata batuvuza amabuye, icyo giye twarahakomereye ndetse umwe ahasiga ubuzima.Rero njye rwose sinabaha umugeni ni mushiki wanjye ntawe mubona, nimudasaba imbabazi ngo mwice icyiru cy’ibyo byaha dore ko mutazura umutahira wahaguye !"
Ubwo n’abandi barakomeje, ariko umwe mu basangwa arahaguruka nta jambo ahawe ati "ariko ubwo muragorana mu biki mubeshyerana ? n’ubundi ko umukobwa muramutanga, murashya murushywa ni iki ? Ubundi se mwe ntimuzi ukuri ? nimwitegereze umukobwa !"
N’ubwo uyu musaza yasaga nk’uwagasomye,iki kibazo cye nagihaye agaciro bitewe n’umwanya bamaze bavuga ibibi gusa ku muryango w’umusore ndetse bigera n’aho usabwa n’ umusangiza w’amagambo basabye abasangwa ko bashaka ibintu byiza bavuga kuri uwo muryango usaba, ariko biranga ufashe ijambo wese, yahitaga avuga ibibi.
Byahise binyibutsa ubukwe nigeze gutaha abageni ari abayoboke b’itorero ry’abadiventisiti b’umunsi wa 7, maze mu isengesho ribanziriza imihango umusaza asenga agira ati ".....Mana turagusaba ngo ubu bukwe burangwe n’ukuri bya bindi byo kubeshya no guhimbahimba ko umugeni adahari turabyamaganye mu izina rya Yesu. Mana Ijambo ryawe ribe ariryo riganza,....."
Icyo gihe ubukwe ntibwatinze kuko igisubizo cyari "Yego na Oya" bati twaje gusaba umugeni witwa......,muramuduha ? Igisubizo "yego, arahari nimudukwere,ubundi tumubahe,hano twemera Imana ntabwo tujya kuvuga ngo yagiye ku ishuri, tubeshya cyangwa ngo tubazanire agakecuru. Rwose arahari.".
Izi ngero zombi n’izindi ntabona aho nzandika zishobora kutwigisha. Ese imisango ni ngombwa kandi iharabika ndetse bishobora no kugira ingaruka mu mibanire y’imiryango ? Ese imisango ibaye ikabangamira imigendekere y’ubukwe,aho hari icyo yaba ikimaze ? Ese niba ba nyirikuyikorerwa aribo itera ipfunwe,isoni n’ikimwaro aho akamaro kayo ntikagenda gakendera ?
Kwitiranya uzi ikinyarwanda gikakaye mu misango mbona ko ari nayo ntandaro y’ibyateye byo kujya gukodesha ugusabira,utazi n’amazina ya so,aya nyoko cyangwa n’ayawe bikamusaba kuyandika ku gapapuro yajya ku kuvuga akabanza gusoma, ibi byari "kirazira."
Kuko uwasabiraga umugeni yagombaga kuba ari uwo mu muryango avukamo,agahita aba umugishwanama kuko kera uwagusabiye ntiyakubaga kure kugeza urushinze rugakomera.
Kuba rero mu bukwe,dukodesha abakwe, tugakodesha imyambaro y’ubukwe, aho dusabira, aho twifotoreza, abavuga amazina y’inka, urusengero rwo gusezeraniramo, tugakodesha abazaduherekeza, imodoka n’ibindi,
Ibi ni ibyerekana ko hari byinshi ku muco ujyanye n’ubukwe byamaze kuba amateka.
Mbona ari nayo mpamvu abakiri bato basigaye babona imisango nta mwanya uhambaye bayiha, ndetse n’amatorero ya Gikristo amwe n’amwe asigaye ayigendera kure.kuko usanga bisa no guterana ubuse.
Kera, ubuse bwateranwaga n’abasore, nta musaza wateranaga n’undi ubuse.Iyo byabagaho byitwaga ishyano. wasanga rero abantu baritiranyije imisango no guterana ubuse.kuko imisango habagamo gusanganizwa impundu,hakabamo kumwenyura, no gushayaya kw’ababyinnyi,ibyivugo n’ibisigo byerekana ko uwo nyamwari asigiye agahinda abamwibarutse n’abavandimwe be n’ibindi.
Ibi ni nabyo byatumaga umukobwa ufatwa n’ikiniga, haca umwanya agaturika akarira yibutse ko agiye kurara iwo abandi.
Naho ubuse kwari uguhangana mu gusererezanya ibintu bibi akenshi bitabayeho maze warakara bakakwita "igifura." icyo gihe uwarakaye yatahanaga umujinya n’uwamurakaje akagenda yigamba ngo namugaraguye pe !’ bijya gusa rero nay a magambo twatangiriye avugwa nyuma y’ubukwe nk’aho imisango wagirano bayihinduye ubuse.
Niba mwitegereza rero mukareba ibibera mu bukwe bumwe na bumwe twabyita "ubuse" kuko niyo abageni bamaze kubana nabo barabivugana ngo twarabemeje mu bukwe rimwe bikabamo inzika. Numva ko imisango yo gusaba no gukwa itahindurwa nko guterana ubuse.ahubwo harebwa ibidakwiye ndetse hakarebwa icyo imisango bivuze ubundi tukagaruka ku muco nyakuri.
Ntabwo umukwe n’umusangwa basabana barakaranye ngo ubukwe bushushanye ibyishimo. Imisango y’ubukwe si ugukoresha ikinyarwanda cya kera ,abatashye ubukwe batumva. Imisango si uguharabika abakwe bawe.Imisango si uguserereza.
Imisango si ugushyamirana mu biganiro. Imisango ni umuco wo guhana umwanya hagati y’abakuru b’imiryango yombi. Bakubahana, bagasangira ijambo kandi abateraniye aho bakanezezwa n’ibiganiro byuzuye umunezero abasaza bombi bagiranye.
Inkuru y’ Izuba-Rirashe
Bombori bombori mu rukundo nyakuri kubera facebook , twitter na...
Wamenya ute ko umukobwa agukunda byukuri ?
Amakosa wakora agatuma ugwa ku ishyiga
Wari uziko Ijambo “Mbabarira” rishobora kubaka urukundo mu gihe umubano wanyu...
Ubutumwa bugenewe abakobwa bateganya gushaka
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...


text:
Yakubise umupolisi, agerageje guhunga ubugabo bufatwa mu rugi
Umusore w’imyaka 18 wo mu Bufaransa yahuye n’uruva gusenya ubwo yakubitaga umupolisi yakurira urugi (portail) ashaka guhunga igice cy’ubugabo bwe (testucules) kigafatwa mu byuma.
Ibi byabaye ku itariki ya 21
Kamena, ubwo hizihizwaga umunsi wa muzika mu Mujyi wa Rennes.
Inkuru dukesha 7sur7 ivuga ko mu masaha y’igicuku aribwo uyu musore wari wasinze yakubise umupolisi, maze arangije arahunga.
Muri uko guhunga yuriye urugi rwo ku marembo rukozwe mu cyuma maze mu kumanuka ubugabo bwe bufatwa muri bya byuma.
Nyuma yo gufatwa mu byuma, umupolisi yahise amufata nyuma aza kujyanwa kwa muganga.
SRC:IGIHE


text:
Ambasaderi w’u Rwanda mu Burusiya, Dr. Mujawamariya Jeanne d’Arc yibukije abari bitabiriye ibyo birori amateka y’umunsi w’Umuganura, asobanura ko wabayeho guhera mu kinyejana cya 9, ukaba wari umwe mu migenzo myiza yo gusigasira no kubumbatira umuco w’ubumwe bw’abanyarwanda.
Yagize ati "Umuganura wari umunsi ukomeye haba i Bwami no mu miryango y’abaturarwanda bose. Wari umunsi umwami yamurikirwaga umusaruro w’abanyarwanda bavuye impande zose z’igihugu ku manywa, ku mugoroba akishimana na bo mu gitaramo cyitwaga icy’Umuganura. Wari kandi n’umwanya wo kwishimira umusaruro, gushimira abakoranye ingoga kugira ngo wiyongere, babaye indashyikirwa bakabishimirwa ndetse n’ababaye ba nta mwete bakagawa mu rwego rwo kubahwitura."
Yabibukije ko kwizihiza umuganura ari ubukungu ntagereranywa umuco w’u Rwanda wifitemo bityo abanyarwanda bose bakaba basabwa kuwushingiraho mu gushyira mu bikorwa gahunda zitandukanye z’iterambere, zirimo Girinka, kwihaza, kwigira n’ibindi.
Ambasaderi Dr. Mujawamariya yaboneyeho kandi umwanya wo kwibutsa abari bitabiriye ibyo birori gusubiza amaso inyuma bakareba aho bavuye, basuzuma aho bageze ndetse banazirikana n’icyerekezo cy’u Rwanda, buri wese asuzuma ko imihigo yahize yeshejwe neza, bityo ahagaragaye intege nke hakongerwa imbaraga.
Yavuze ko abanyarwanda bakwiye gushyira hamwe bashaka icyateza igihugu cyabo imbere, bubakira ku ndangagaciro nyarwanda, bigira ku byiza basanze mu gihugu barimo ngo bateze imbere igihugu cyababyaye.
Ati "Imihigo ya buri wese kandi igomba kuba migari kumuruta we ubwe, buri wese akigenga mu gukora igenamigambi, intego ikajyana n’imihigo y’igihugu cyacu, icyo buri wese ashoboye gukora kugira ngo u Rwanda rukomeze rwese imihigo mu ruhando mpuzamahanga ntajijinganye."
"Uwiga yige neza, ukora akore neza kandi vuba, ntitukabe abanebwe bari aho bategereje ko mwarimu adukorera byose, cyangwa ko mwarimu asohoka ngo natwe tugende. Mwarimu hano azi aho igihugu cye kigeze mu iterambere, wowe nanjye tuzi aho igihugu cyacu cy’u Rwanda kigeze cyiteza imbere, ahubwo uruhare mbigiramo ni uruhe?"
Umwe mu nshuti z’u Rwanda wari witabiriye uyu muhango, yashimiye u Rwanda n’abanyarwanda uburyo bakomeje kugaragaza ubudasa mu kubungabunga umuco wabo no gusabana n’inshuti. Yasabye ko abanyarwanda bakomeza gusigasira umuco wabo kuko ari wo muzi w’ubumuntu no kwitwa umunyarwanda.
Muri uyu muhango kandi bagize umwanya wo guha amata abana nka kimwe mu bikorwa biranga umunsi w’umuganura ndetse n’abandi bari aho bakaba basabanye.
Insanganyamatsiko y’Umunsi w’umuganura uyu mwaka, igira iti“Twubakire ku muco, Twiteze imbere”.


text:
Rubavu: Sacco itangiye kwigirwaho kubera udushya yazanye mu gukorana n’abaturage
Ishakwe Nyamyumba Sacco yo mu murenge wa Nyamyumba niyo imaze kuba bandebereho muzindi Sacco kubera udushya yazanye mu gukorana n’abaturage bigatuma yitabirwa birenze uko izindi Sacco zo mu turere twa Karongi, Muhanga, Burera na Musanze zitabirwa.
Abitabiriye urugendo shuri muri Sacco Ishakwe Nyamyumba bavuga ko Sacco zabo zigifite ikibazo cyo gukorana n’abaturage neza bitabira gufata inguzanyo no kwishyura neza, ariko ngo basanze Ishakwe Nyamyumba Sacco yarabishoboye kuburyo basanga bagomba kuyigiraho.
Mukakarangwa wavuye mu karere ka Burera, avuga ko bagaragarijwe uburyo gutanga serivise nziza kubabagana hamwe no gukorana neza hagati mubakozi bitanga umwuka mwiza mu mikoranire bigatuma n’ababagana bakirwa neza, rikaba rimwe mu isomo bafashe kandi bizera ko rizabafasha.
Umuyobozi wa Sacco ishakwe Nyamyumba Dukundimana Nyirimbuga avuga ko bimwe mubyabafashije gukorana neza n’abaturage ngo ni udushya bahanze twiyongeraho gukorana neza mu bakozi hamwe no kwakira neza ababaganye, tumwe mudushya yashoboye kugaragariza abakoze urugendo shuri turimo, kugurira moto urubyiruko mu kubashakira akazi.
Dukuzimana akaba avuga ko bashoboye no gufasha abagore n’abagabo gukora imishinga mito ibafasha kwiteza imbere, abenshi bakaba barashoboye kugura ibikoresho by’uburobyi bijyanye n’igihe bashobora kwiyubakira amazu kuko hari abatari bafite amacumbi.
Kimwe mucyatunguye abakoze urugendo shuri ni uburyo iyi Sacco yashoboye kwigisha abaturage mu tugari n’imidugudu gufungura konti zibafasha kwizigamira, naho abana biga mu mashuri abanza ngo abana bafunguriwe konyi yiswe Mwana wanjye, konti ituma abana bakora ubworozi bw’amatungo magufi bagashobora kwigurira ibikoresho badategeye amaboko ababyeyi.
Iyi gahunda yo kwigisha abana kwizigamira ikaba yarashimwe kuko yigisha abana gukora no kwiharika kandi bakamenya gukora no kuzigama, umuco umwana ashobora gukurana agatera imbere adategeye amaboko ababyeyi.


text:
Yabigarutseho kuwa 25 Ukwakira 2016 mu nama y’umutekano yaguye y’Intara y’Amajyepfo, yahuje abayobozi kuva ku rwego rw’umurenge kugeza ku Ntara hamwe n’inzego z’umutekano.
Gen Ruvusha yavuze ko uko u Rwanda rugenda rutera imbere, hari abo bidashimisha bakifuza ko rwasubira inyuma.
Yagize ati “Ndagira ngo mbabwire ikintu kimwe, buriya dufite igihugu cyiza, Abanyarwanda bajya bavuga ngo gitemba amata n’ubuki, igihugu cyacu ni cyiza pe, ariko niko gifite n’abanzi benshi. Abo banzi benshi ni abadashaka ko kiba cyiza, ni abatagishakira amahoro”.’
Yakomeje avuga ko hari abaza bavuga ko bifuriza u Rwanda amahoro nyamara babeshya ahubwo hari izindi nyungu zibyihishe inyuma.
“Iyo inzu y’umuturanyi ihiye urinda iyawe”
Gen Ruvusha yakomoje ku kibazo cy’umutekano muke kiri mu gihugu cy’abaturanyi atashatse kuvuga mu izina, yibutsa Abanyarwanda ko bakwiye kuba maso kuko umwanzi ashobora guca mu cyuho.
Yagize ati “Hirya ahangaha murazi ibibazo biriyo, ni ukuvuga ngo ba banzi bose bashobora kugendera ku bibazo biri hirya ahangaha bakaba baduteza umutekano muke. Ibibazo byabo byo ntabwo nenda kubisubiramo nta nubwo bindeba, ariko twebwe reka turebe ahubwo,… ubundi inzu y’umuturanyi iyo ihiye uba ukwiye kurinda iyawe”.
Yasabye abayobozi kuba maso, abibutsa ko umutekano w’igihugu ukwiye gucungwa na buri munyarwanda wese, hatagize ubiharira undi.
Umutekano muke si urusaku rw’amasasu gusa
Umuyobozi w’Ingabo mu Ntara y’Amajyepfo yavuze ko Abanyarwanda batagomba kwirara ngo baterere agati mu ryinyo ngo ubwo batumva amasasu, umutekano ni wose ibintu byararangiye.
Ati “Bayobozi b’iyi Ntara ikintu tugomba gufatanyaho, mugomba kumva ahubwo ko hari umutekano muke ndagira ngo mbabwire ko umutekano muke atari urusaku rw’amasasu gusa, umutekano ni ikintu cyagutse.”
Yagarutse ku banzi b’igihugu bihishe mu mashyamba y’ibihugu by’ibituranyi, avuga ko imigambi yabo nta cyiza kiyirimo usibye kugaruka kwica Abanyarwanda no kongera gukora Jenoside.
Hakwiye ingamba ku basore birirwa mu dusantere bakina urusimbi
Gen Ruvusha yagaragaje ko atewe impungenge n’abasore birirwa mu dusantere bakina urusimbi abandi basinze bameze n’abatagira icyo bakora,asaba ko habaho ubufatanye mu kwiga ku kibazo cyabo kuko umwanzi w’igihugu ashobora kubashuka akabajyana mu bikorwa bihungabanya umutekano.
Yavuze ko mu gihe cy’ibyumweru bigera kuri bibiri amaze ageze mu Ntara y’Amajyepfo yagerageje kugera mu mirenge yose iyigize, abona icyo kibazo cy’abasore birirwa mu rusimbi no mu businzi.
Ati “Jye ndibaza ingamba zafatwa, niba twafata bariya bantu, ngira ngo n’uwabanza akababumbira mu makoperative wenda tukabanza tukabahugura, ubushobozi uko bugenda buboneka tukamenya ngo hari itsinda runaka, kuko no kubamenya ubwabyo ni ikintu gikomeye cyane, tukamenya tuti ‘mu murenge runaka hari rya tsinda ry’insoresore zirirwaga ku muhanda, (…) ngira ngo no mu igenamigambi byafasha kumenya ngo dufite abantu bagana gutya twabateganyiriza dute”.
Gen Ruvusha yijeje ko umutekano w’igihugu uzashaka kuwuhungabanya atazabigeraho, ariko asaba ko byaba byiza buri wese afashe iya mbere mu gukumira abashaka kuwuhungabanya batarabitangira.
Mu bitekerezo byatanzwe n’abayobozi bari bitabiriye iyo nama, biyemeje ko bagiye gukomeza gukangurira abaturage kwicungira umutekano barara irondo, buri wese aba ijisho rya mugenzi we, kandi batanga amakuru ku nzego buri munsi.
Ikindi biyemeje by’umwihariko, ni ukwita ku bana b’inzererezi bakabakura mu muhanda, kuko usanga aribo bakura badafite uburere bakajya mu biyobyabwenge no gukina urusimbi, mu gihe runaka umwanzi w’igihugu akaba yabifashisha mu bikorwa bihungabanya umutekano.


text:
Rwanda | Nyamirama: Abaturage batishyura neza batumye gahunda y’ubudehe ihagaragara muri imwe mu midugudu
Umunyamabanga nshingwabikorwa w’umurenge wa Nyamirama wo mu karere ka Kayonza, Bizimana Claude, avuga ko abaturage batishyuye neza amafaranga y’ubudehe batumye gahunda y’ubudehe isubikwa muri imwe mu midugudu igize uwo murenge.
Ubuyobozi bw’umurenge wa Nyamirama bwafashe amafaranga leta yari yawugeneye muri gahunda y’ubudehe bukajya buyaguriza abaturage mu midugudu, bakazayishyura bashyizeho inyungu nkeya nk’uko umunyamabanga nshingwabikorwa w’uwo murenge abivuga.
Gusa bamwe mu baturage ngo ntibagiye bishyura ayo mafaranga neza ku buryo ubu harimo imyenda isaga miliyoni ebyiri z’amafaranga y’u Rwanda. Ibyo byatumye gahunda y’ubudehe isubikwa mu midugudu irindwi kuri 33 igize umurenge wa Nyamirama nk’uko umunyamabanga nshingwabikorwa wa wo abivuga.
Abaturage bo mu midugudu yasubitswemo gahunda y’ubudehe, bavuga ko byabagizeho ingaruka cyane kuko ubudehe bwari bubafitiye akamaro kanini. Basaba ubuyobozi bw’umurenge wa Nyamirama kugira icyo bukora kugira ngo iyo gahunda isubukurwe mu gihe cya vuba aho yari yarasubitswe.
Munyemana Aminadabu wo mu mudugudu wa Ntinnyi mu kagari ka Rurambi, aho ubudehe bwasubitswe, abisobanura muri aya magambo “Amafaranga y’ubudehe yatumaga abaturage bikenura, kandi akabagoboka igihe bari mu tubazo. Ubuyobozi budufashije bugasuzuma vuba ikibazo cyatumye bihagarara bigakemuka vuba byafasha abaturageâ€
Umunyamabanga nshingwabikorwa w’umurenge wa Nyamirama avuga ko ubu hashyizwe imbaraga mu kwishyuza abaturage batishyuraga uko bikwiye. Yongeraho ko bamaze kwishyuza miriyoni ziyingayinga ebyiri ku buryo hari icyizere ko mu gihe cya vuba aho ubudehe bwasubitswe buzasubukurwa.
Yongeraho ko mu gutanga inguzanyo komite y’umudugudu n’iy’ubudehe zizajya zishyira umukono ku masezerano y’inguzanyo umuturage ahawe, kugira ngo zizanafatanye kwishyuza iyo nguzanyo.
Ibyo ngo bizanajyana no gushyiraho gahunda ihamye yo kwishyuza ndetse na komite ishinzwe kwishyuza yongererwe imbaraga kugira ngo hatazongera kubaho ikibazo cyo gutinda kwishyura.
Â


text:
Kunanirwa bikabije (Stress) ni umunaniro ukabije urenze urugero, akenshi ntiwumvikana kuko umuntu aba yaramenyereye gukora cyane, ahubwo uyibwirwa n’ibimenyetso ugenda ugaragaza kandi bitarakubagaho mbere.
By’umwihariko abagore bakunda kugira umunaniro kubera ko bagira inshingano nyinshi, zirimo imirimo isanzwe ya buri munsi, kwita ku rugo, kwita ku mugabo ,ku bana, ku miryango ndetse n’ibindi.
Bimwe mu bimenyetso biranga uwafashwe na stress
Kurwara umutwe : Uwafashwe n’umunaniro ukabije arangwa no kurwara umutwe wa buri kanya kandi ntukire niyo yanywa imiti.
Kubura ibitotsi : Usanga habaho kubura ibitotsi umuntu ntasinzire nk’uko byari bisanzwe mbese, ntagoheke.
Kwibagirwa : Kwibagirwa cyane niyo zaba ari gahunda zikomeye, ibyo bituruka ku munaniro ukabije ariko benshi ntibamenya ko ariyo mpamvu ibatera kwibagirwa.
Kugira uburakari : ikindi kiranga umunaniro ukabije ni ukurakara vuba kandi ugasanga uburakari bwabo budafite impamvu zifatika.
Icyo wakora ngo wirinde umunaniro ukabije
Kujya kwa muganga ngororamubiri akagukorera masaje (massage) y’ibice by’umubiri bifasha mu kuruhuka aribyo ku mutwe, mu birenge , mu mugongo , akoraho massage maze umubiri ugatangira kuruhuka.
Iyo ukorewe iyi massage wari ufite umunaniro ukabije uhita utangira gusinzira, kandi iyo usinziriye iminota(10), uruhuka nkaho wasinziriye amasaha 8 y’ijoro, kandi niyo ugeze mu rugo nabwo urasinzira neza maze umunaniro ukabije ukagenda (stress) ugabanuka.
Mu gihe usanze wari ufite stress ugomba kugabanya gahunda nyinshi muri weekend nko gutaha amakwe, guhora mu ngendo zo gusurana no kujya mu bitaramo (concert) bya buri gihe kuko nabyo byongera umunaniro ukabije.
Ni byiza kugena ibikorwa bigufasha kuruhuka (relaxation), byibura rimwe mu cyumweru ikaba gahunda idahinduka kugira ngo umubiri ubimenyere.
Kuruhuka bikurinda kurwara indwara zidakira ,bigabanya indwara muri rusange, bigabanya isukari mu mubiri, birinda kugira pararize n’umuvuduko ukabije w’amaraso (hypertention).
Ni ingenzi kubahiriza amasaha yo kuryama nibura amasaha 8 ku bantu bakuru kuko kutaruhuka byangiza ubwonko.
Ibimenyetso by’umunaniro ukabije( stress) n’uburyo bwo kuwirinda
Kunanirwa bikabije (Stress) ni umunaniro ukabije urenze urugero, akenshi ntiwumvikana kuko umuntu aba yaramenyereye gukora cyane, ahubwo uyibwirwa n’ibimenyetso ugenda ugaragaza kandi bitarakubagaho mbere.
Labels: umuryango


text:
Dr Jean Baptiste Mberabahizi, Umunyamabanga mukuru wa FDU-Inkingi.
« Ntawubyinira ibikeri kandi hari imisambi ! »[1]. Aya magambo ni ay’umukaraza w’umurundi, wasobanuraga impamvu atavugiriza ingoma abategetsi bashya b’u Burundi, nyuma y’amatora yo muri 2005. Yashakaga kuvuga ko atavugiriza ingoma Abahutu. Nyamara nawe yari umuhutu. Umwanditsi F. Cishahayo asobanura ko byerekana ukuntu abantu bari barogejwe mu bwonko.
Ntawashidikanya ko nyuma y’imyaka icumi y’ibinyoma n’iyogeza butumwa rya FPR, mu Rwanda tuzaba dufite abantu batekereza batya. Amahirwe tugira ni uko u Rwanda n’u Burundi bidasa nk’impanga, n’ubwo bisangiye byinshi. Ahubwo ubona ari nk’amahasha.
Abanyarwanda bo banze « kubyinira umusambi » muri 1961, umunsi Repubulika itangazwa i Gitarama. Kandi ingoma zaravuze da ! Icyakora ntabyera ngo de ! Ibyaje gukurikiraho tuzi aho bigejeje u Rwanda. Ariko se, ninde wahakana ko Repubulika yari intambwe ikomeye ?
Gutambira imisambi byabayeho, biranaramba, imyaka amagana n’amagana. Bamwe ntibatinya kuvuga ko ari imyaka magana ane. Izo mpaka ntacyo zimaze. Kuko muri icyo gihe cyose, imiryango mike y’Abanyiginya yari yarigize ibimana. Kuva kuri Rwoga kugeza kuri Karinga, ingoma y’u Rwanda rw’Abanyiginya, bayitamiriza ibikondo, aribyo bishahuro by’abami b’Abahutu. Maze imaze kuganza, iragaba, iranyaga. Iratonesha, iravuma !
Uburetwa bukwira igihugu. Gufata igihe no gutanga amakoro n’amaturo biba itegeko ry’Imana y’i Rwanda. Umuhutu uyobotse, agakorera Karinga, akagororerwa kugirwa Umututsi. Ari nayo mpamvu bamwe baheraho bavuga ko kuba umuhutu cyangwa umututsi byabaga bishingiye ku mutungo ! Nyamara byahe byokajya ! Kutavuga ukuri si iby’ubu. Gushingira ingoma ku kinyoma si iby’ubu. Ariko se ntibyashyize bigacika muri 1961 ?
Kuva muri Nyakanga 94, u Rwanda rwigaruriwe n’akandi gaco k’intagondwa. Nta Karinga yagarutse. Nta n’umusambi. Ashwi da ! RTLM yarabeshyaga. Kuva icyo gihe kugeza ubu, Kigeri Ndahindurwa nawe aracyari impunzi. Nawe ni uwo gutabarwa na rubanda. Kandi n’ubundi, umwami agirwa na rubanda. N’uko rero. Haje « igikeri » !
Niba ari ugutinya « ingwe » kuko wenda « igikeri kitatinya inyamanza »…Kuva icyo gihe, ubugome n’ubuhotozi byahawe intebe. Bigera n’aho abahotozi babyigamba. Bagarura igibwi n’impeta zajyanaga nabyo. Nta gikeri cyambara ikamba, ariko twabonye biyambika impeta. Ntibatinya no « kuvuna uruti » ! Nyamara nta munyamahanga baba bishe ! Ni abanyarwanda gusa ! Ahubwo babikorera inteko z’amahanga, abasore b’abanyarwanda bahera ibihuru amaraso.
Ntawe utibuka Polo Kagame avuga ngo : « Muzi ko icyo twiyemeje tugikora. Twagiye muri Kongo, abagombaga gupfa barapfa, abagombaga gutaha, turabacyura! » LONI ivuze iti wakoze jenoside, nawe ati ubivuze arahakana itsembabatutsi ! Bihuriye he ? Kuri we n’abo bafatanyije kubikora, n’ubwo baba batakijya imbizi, amaraso y’abanyarwanda ntabwo angana. Hari abapfa, bikaba ishyano rigwiriye u Rwanda. Kandi koko ni byo. Gupfusha abantu kubera uko bavutse gusa ni ishyano riba rigwiriye umuntu, aho ava akagera. Ariko se, kuki ingoma « y’igikeri », yumva ko hari abapfa, nabo kubera uko bavutse basa gusa, bikaba ntacyo bivuze ? Ni kuki ? Ninde wabyihorera ?


text:
Bungemvilia ni ubwoko bw’ibiti, biterwa akenshi hafi y’urukuta rw’urugo (cloture). Iyo rero amashami yarwo atangiye kurandaranda ukayashumikamo umugozi uganisha kuri urwo rukuta akura ariho yerekeza maze uko aba menshi akagenda akwira hose ndetse akanarurenga. Bungemviliya rero usibye gutanga ubwiza iyo zakwiriye ku rugo zitangira ivumbi ryinjira mu rugo riva ku muhanda.
Uko iterwa : ucukura imyobo, ugashyiramo ifumbire ugasiga cm 60 hagati y’igiti n’icyindi. Urazireka zigakura ukirinda kuzikata kugeza zifite nka mtero 1 (1 m). iyo ushaka ko zikura vuba ushyiramo ifumbire mva ruganda.
Uko zitabwaho :
Kuzikorera isuku hasi , ibibabi bishaje byaguye hasi ukabigabanya
Iyo zamaze kukwirakwira aho washakaga ukomeza uziconga nka rimwe mu kwezi.
Ni byiza ko zidakura cyane nanone ngo zirenge umubyimba wa cm5 uvuye ku rukuta. Iyo zirenze ziri ku rukuta rudakomeye cyane zishobora gusenya.
Kugirango zidata umurongo wo kuziconga irinde kuziraza. (gutinda kuzikata).
Byatanzwe n’umu jardinier wabigize umwuga
Ibiti bya Bugemviliya ( Bougainvillier)
Labels: gutaka ubusitani


text:
Mu ngo zitari nke iyo umugore ariwe ufite akazi gatunze urugo bikunze kuzana amakimbirane mu ngo nyamara iyo ari umugabo ufite akazi umugore atagafite ugasanga ntacyo bihungabanya ku mubano w’abashakanye.
Bamwe mu bo twaganiriye batubwiye zimwe mu mpamvu zitera kutumvikana mu rugo iyo umugore ariwe ufite akazi umugabo ntako afite.
Kayitesi ni umukobwa warerewe mu muryango umugore ariwe ukora umugabo nta kazi agiye kutubwira uko yabonaga uwo muryango ubyifatamo :
“Nabonaga kenshi umugore n’umugabo bo mu muryango narerewemo bashwana bapfa ko umugore yazaga ananiwe umugabo yiriwe mu rugo agashaka ko umugore ariwe umufurira, akamuhanagurira inkweto kandi natwe twirirwanye mu rugo ariko ntiyemere ko twabimukorera ukabona ashaka kuvinisha umugore we”.
Kayitesi yakomeje atubwirako uku gushwana yabonana guterwa n’uko umugabo yabaga afite ipfunwe ryo kuba nta kazi agashaka gukandamiza umugore we ngo atazamusuzugura.Yagize ati : “ umunsi umwe natangajwe no kumva batongana bapfa ko umugabo ari kumwaka amafaranga yo kujya mu kabari kandi urebye uwo mugore yakoreraga amafaranga make atadutunga ngo hasaguke nayo mu kabari”
Ku rundi ruhande ariko ngo hari abagore nabo bitwaza ko aribo batunze urugo bikabatera kumva bategeka abagabo babo.
Umugabo utarashatse ko tumuvuga amazina afite umuryango w’inshuti ze ariko ngo umugabo ahora umuganyira amubwira ko umugore yamurembeje abona atakimwubaha nk’umugabo mu rugo.
Ngo umunsi uwo mugabo wagishaga inama inshuti ye yaramuhamagaye amubwira ko agiye guhunga urugo kubera agasuzuguro k’umugore. Ngo nk’iyo umugore yavaga ku kazi akenshi yazaga amubaza amakuru y’urugo nkaho ari umukozi akageza naho amutuka ngo umukozi yangiza ibyo guteka areba he ? N’ibindi byinshi bimwereka ko amusuzuguye ndetse ngo yigeze kumubwira ko agiye kwirukana umukozi umugabo ajye asigarana abana.
gusa aha umuntu yakwibaza niba kureba abakozi no kureba abana bisuzuguritse cyane cyane wirirwa mu rugo.
Ese turetse ibyo abo twaganiriye batubwiye, ubona kuba umugore ariwe utunze urugo byaba intandaro y’amakimbirane mu rugo ? Hakorwa iki ngo urugo rutekane ?
Basomyi ibitekerezo byanyu birakenewe ngo twubake umuryango uzira amakimbirane.
Kuki iyo umugore ariwe utunze urugo bitera amakimbirane ?
Mu ngo zitari nke iyo umugore ariwe ufite akazi gatunze urugo bikunze kuzana amakimbirane mu ngo nyamara iyo ari umugabo ufite akazi umugore atagafite ugasanga ntacyo bihungabanya ku mubano w’abashakanye.
Labels: uburinganire


text:
Bite by’uruganda rw’Amata rwa Mukamira rwagombaga gutangira muri Werurwe 2016?
Abaturage b’i Nyabihu baribaza impamvu uruganda rw’amata rwa Mukamira rwagombaga gutangira bitarenze Werurwe rwatinze gutangira.
Ni mu gihe ku wa 8 Werurwe 2016, Minisitiri w’Ubucuruzi n’Inganda, Francois Kanimba, yatangaje ko uru ruganda rwashoboraga kuba rwatangira bitarenze Werurwe 2016.
Yagize ati “Uru ruganda rw’amata na rwo rwaruzuye. Ubungubu turi gushaka abagomba gushora ngo rutangire rukore kandi ndumva ari ibya vuba cyane ntabwo bizarenza uku kwezi kwa gatatu abo bantu batabonetse ngo rutangire gukora.”
Nyamara amezi abaye atatu arenga ku gihe cyavuzwe uru ruganda rwashoboraga kuba rwaratangiriyeho.
Uru ruganda rwari rwitezweho n’abaturage guhesha agaciro umusaruro w’ibikomoka ku bworozi nk’amata muri Nyabihu n’uturere dukikije gishwati.
Abaturage kandi bari biteze kurubonamo akazi hari n’abari biteze kuzahagurira amata yizewe.
Uwitwa Niyibizi Shadrack agira ati “Ubundi ikibazo twari dufite ni ikaragiro ry’amata. Nk’ubu umwaka washize bari bavuze ngo uzarangira ryararangiye.”
Nkundibiza Innocent yavuze ko iki kibazo gihora cyivugwa bakanahabwa icyizere ko amata yabo azahabwa agaciro n’uruganda ariko ngo bategereje ko rutangira bagaheba.
Umuyobozi w’Akarere ka Nyabihu, Uwanzwenuwe Theoneste, yatangaje ko bakibajije inzego zibishinzwe zigatangaza ko hari ibyaburaga, birimo imashini ibika neza amata.
Abaza iki kibazo muri Minisiteri y’Ubucuruzi n’Inganda, avuga ko bamusubije ko na bo bafite icyizere cy’uko ibyo baburaga byabonetse biteguye gutangira vuba.
Uru ruganda bivugwa ko rwatwaye asaga miliyari 4 z’amanyarwanda. Rwatangiye kubakwa muri 2012 hateganywa ko rwagomba gutangira bitarenze umwaka wa 2014.
Andi makuru dukesha abarukurikiranira hafi ni uko ngo RDB yari irimo gushaka abashoramari bazarukoreramo.
Isoko ngo ryaratanzwe ku wa 16 Gashyantare 2016, amabahasha akaba yaragombaga gufungurwa kuwa 18 Werurwe ari na bwo hagombaga kumenywa uwarutsindiye ngo ahite atangira.


text:
sam.
19
mars
2011
ISOMO RYA MBERE
Igitabo cy’Intangiriro (Intg 12, 1-4a)
Abramu yari atuye muri Kalideya. 1Uhoraho aramubwira ati «Wimuke uve mu gihugu cyawe, mu muryango wawe, mu nzu ya so, ujye mu gihugu nzakwereka . 2Nzakugira umuryango munini, nzaguha umugisha. Izina ryawe nzarigira lkirangirire, uzaba umunyamugisha. 3Abazakuvuga neza nzabaha umugisha , uzagutuka nzamuvuma. Imiryango yose y’isi izaguherwamo umugisha.» 4aNuko Abramu aragenda, agenza uko Uhoraho yamubwiye, na Loti barajyana.
ZABURI (Zab 33(32),4-5, 18-19,20.22)
Inyik/Uhoraho, ineza yawe iraduhoreho,
nk’uko amizero yacu agushingiyeho.
Koko ijambo ry’Uhoraho ni intagorama,
N’ibikorwa bye byose bikaba indahinyuka.
Akunda ubutungane n’ubutabera,
isi yuzuye ineza y’Uhoraho.
Uhoraho ni we uragira abamwubaha,
akita ku biringira impuhwe ze
Kugira ngo abakize urupfu,
anababesheho mu gihe cy’inzara.
Twebwe rero twizigiye Uhoraho;
ni we buvunyi bwacu n’ingabo idukingira.
Uhoraho, ineza yawe iraduhoreho,
nk’uko amizero yacu agushingiyeho.
IS0MO RYA KABIRI
Ibaruwa ya kabiri Mutagatifu Pawulo Intumwa yandikiye Timote (2 Tim 1, 8b-10)
Mwana wanjye nkunda, 8bujye ufatanya nanjye kuruhira Inkuro Nziza ushyigikiwe n’imbaraga z’Imana, 9Yo yadukijije ikanaduhamagarira kuba intungane, itabitewe n’ibikorwa byacu, ahubwo ibitewe n’umugambi wayo bwite kimwe n’ineza yayo, ya yindi twaherewe muri Kristu Yezu mbere y’ibihe byose, 10none ubu ngubu ikaba yarerekaniwe mu Ukwigaragaza k’Umukiza wacu Kristu Yezu watsinze urupfu, maze agatangaza ubugingo n’ukutazapfa abigirishije Inkuru Nziza.
IBANGONDIRIMBO RIBANZIRIZA IVANJILI (Mt17,5)
Uragasingizwa Kristu, wowe Jambo rihoraho ry’Imana Nzima.
Uragasingizwa Nyagasani.
Ijwi ry’Imana Data ryumvikaniye mu gihu kibengerana riti
«Uyu ni Umwana wanjye nkunda cyane unyizihira;
nimumwumve !»
Uragasingizwa Kristu, wowe Jambo rihoraho ry’Imana Nzima.
Uragasingizwa Nyagasani.
IVANJILI
+ Matayo (Mt 17, 1-9)
Muri icyo gihe 1Yezu ajyana na Petero, na Yakobo na Yohani umuvandimwe we, ukwabo mu mpinga y’ umusozi muremure. 2Nuko ylhindurira ukundi mu maso yabo: uruhanga rwe rubengerana nk’izuba, imyambaro ye yererana nk’urumuri. Musa na Eliya bababonekera baganira na we. 4Petero ni ko guterura abwira Yezu ati «Nyagasani, kwibera hano ntako bisa ; niba ubishaka ngiye kuhaca ibiraro bitatu, kimwe cyawe, ikindi cya Musa n’ikindi cya Eliya.» 5Akivuga ibyo igihu kibengerana kirabatwikira ; ijwi riturukamo rivuga riti «Uyu ni Umwana wanjye nkuda cyane unyizihira ; nimumwumve! »6Abigishwa babyumvise biturahasi bubitse amaso, bafite ubwoba bwinshi. 7Nuko Yezu arabegera abakoraho, arababwira ati «Nimubaduke mwitinya !» 8Bubuye amaso ntibagira undi babona, kereka Yezu wenyine. 9Bamanuka umusozi Yezu arabihanangiriza ati «Ntimugire uwo mubwira ibyo mumaze kubona, kugeza ubwo Umwana w’umuntu azaba amaze kuzuka mu bapfuye.»


text:
Kubana no kurisha ibyatsi nk’inyamaswa nicyo yahanishijwe akuwe ku buyobozi
N’uko ibyo byose bisohora ku mwami Nebukadinezari .Hashize amezi cumi n’abiri, Umwami yari I Babuloni arambagira mu rugo ibwami aravuga ati “Ngiyi Babuloni hakomeye niyubakiye ngo habe umurwa wanjye nturamo, mpubakishijje imbaraga z’amaboko yanjye ngo haheshe ubwami bwanjye icyubahiro”.
Aya ni amwe mu magambo y’ubwibone Umwami w’I Babuloni Nebukadinezari w’ yavuze, yigamba ko imbaraga ze arizo zigejeje Baburoni ahakomeye, ndetse ko amaboko ye ari yo amuhesha gukomera,anahamisha akanwa ke ko yiyubakiye Baburoni kugirango we n’ubwami bwe barusheho gukomera yibagirwa amaboko akomeye y’Imana yamukijije abisilayeli,nicyo cyatumye muri ako kanya atararangiza kuvuga ayo magambo hahise haza ijwi rivuye mu ijuru riti “ Yewe Mwami Nebukadinezari ni wowe ubwirwa. Ubwami bwawe ubukuweho bazakwirukana bagukure mu bantu,ubane n’inyamaswa kugeza aho uzamenyera ko Isumbabyose ariyo itegeka ubwami bw’abantu kandi ko ibwimikaho uwo ishaka ( Daniyeli 4:25-29).
Abantu benshi bakunze gukora amakosa nk’ay’uyu mugabo,nyuma yo kugirirwa neza n’Imana, bivuye munzira zitandukanye kandi zikomeye maze bakigamba ko bivuye mu maboko yabo ndetse bakanirata ko ari bantu bakomeye cyane ndetse bagatangira kubona abandi nk’abatagira ubwenge, bagatangira gusuzugura no gusuzuguza izina ry’Imana binyuze mu ngeso n’ibyaha bitari bimwe,ariko nagirango mbibutse Imana yacu ari Imana ifuha, ni Imana ikunda icyubahiro cyayo kuko ntawe bagisangiye, ni nayo mpamvu yarakajwe n’uyu Nebukadinezari akaba ari byo byamuviriyemo kwirukanwa mu bantu, kurisha nk’inka,umusatsi we ukamera nk’amoya y’ikizu ndetse inzara ze zigahinduka nk’iz’ikizu (Daniyeli 4:30 ).
Aka gasuzuguro kandi Imana yongeye kwerekana ko ikanga cyane ku ngoma y’umwami Herode, ubwo kumunsi wategetswe yambaraga umwenda w’ubugabe akicaraga imbere y’abantu yabaganirira abantu bagasakuza bati “Yemwe noneho n’ijwi ry’Imana si iry’umuntu !” uwo mwanya Malayika w’Imana agahita amukumbanya kuko adahaye Imana icyubahiro agaherako akagwa inyo umwuka ugahera ( ibyak 12:20-25).
Nshuti bagenzi dufatanyije urugendo namwe bayobozi bacu ndetse n’abashumba bacu, birakwiye ko dukorera Imana dutinya kandi tukanezerwa duhinda umushyitsi,Imana twizeye ntawe uhanye nayo ntaw’uhwanije nayo imbaraga , Yahanitse ijuru irema n’isi , niyo mugenga wa byose, nta mpamvu n’imwe yo kuyipfobya kuko icyubahiro ari icyayo none n’iteka ryose,Bamyempano namwe murabe maso kuko ruriye abandi rutabibagiwe,Satani arabarwanya kuko mwitanga cyane mukanakiza benshi ariko mumenye ko muri ibikoresho by’Uwiteka, abo barwayi bakira simwe mubakiza ni Imana ikorera muri mwe, ibitangaza byinshi bikorerwamuri mwe si imabaraga zanyu zibikora niImana, musenge ubudasiba kugirango hato mutavaho muterwa n’ubwibone mukaba akabarore.
Nawe Imana yagiriye neza mubundi buryo senga cyane kandi uteshe, urwanye Satani nawe azaguhunga,rwanira kubahisha Imana ku kintu icyo aricyo cyose nayo izakugirira neza, wigire ku mateka y’abandi uyakuremo isomo rikomeye.


text:
ven.
09
mars
2012
1. Isomo rya mbere riratwibutsa ko amategeko y’Imana ari indorerwamo tugomba guhora tureberamo isura yacu kugira ngo tutayihindanya. Ayo mategeko adusaba kuzirikana k’urukundo n’icyubahiro duha Imana, akanadusaba kuzirikana k’urukundo dukunda mugenzi wacu. Imana mbere yo gutanga amategeko agaragariza muntu ugushaka kwayo irabanza ikamubwira iti “Ni jyewe Uhoraho Imana yawe wagukuye mu gihugu cya Misiri, mu nzu y’ubucakara: Nta mana zindi uzagira kereka jyewe.” Imana irifuza ko hagati ya muntu nayo habamo ukuganira. Ntiyifuza ko muntu akurikiza ku ngufu ugushaka kwayo, ahubwo irifuza ko muntu yakwiyumvisha ko gukurikira ugushaka kwayo ari we bifitiye akamaro. Imana irifuza ko ariyo twayoboka yonyine, tukirinda kuyibangikanya n’ibigirwamana. Kuyikunda no kuyiringira muri byose, ni uburyo bwo kuyubaha no kuyishimira urukundo rukomeye idukunda n’impuhwe zitagereranywa ihora itugirira. Kuyibera umuryango nayo ikatubera umubyeyi, tukayikomeraho nibyo Pawulo Intumwa atubwira aho agira ati: “mugihe Abayahudi bigomba ibitangaza, Abagereki bo bashimikiriye iby’ubuhanga, twebweho twamamaza Kristu wabambwe ku musaraba, bigashengura Abayahudi kandi bikitwa ibisazi ku Bagereki.”
2. Gukunda Imana n’umutima wacu wose, kwirinda kuyibangikanya n’ibindi bigirwamana, natwe ni ibintu dusabwa uyu munsi. Ubu ibyo bigirwamana biri ukwinshi, hari ukwiha amafranga akaba ariyo atubera imana; hari kumva ko byose bibaho ari uko mbishatse cyangwa se mbigizemo uruhare; hari ukwirekura maze ugasigara ugengwa n’irari ry’umubiri… Imana irifuza kudufasha kurwana urwo rugamba ituburira ibyo tutagomba gukora: “Ntuzice umuntu. Ntuzasambane. Ntuzatware umuntu ngo umugire uwawe ku ngufu. Ntuzavuge ibinyoma ubeshyera mugenzi wawe. Ntuzararikire inzu ya mugenzi wawe, ntuzararikire umugore wa mugenzi wawe.” Muri make Imana irifuza ko twarangwa n’icyubahiro n’ikinyabupfura muri byose kandi duharanira kuba inyangamugayo.
3. Yezu ni We rugero rwo guharanira ishema ry’Imana, akaba abigaragaza yirukana abiha gusuzugura ingoro y’Imana bayigira inzu y’ubucuruzi. Yezu ati «inzu ya Data mwiyigira inzu y’ubucuruzi!» Natwe turi inzu za Nyagasani, turi ingoro nyabuzima zishimisha Imana. Ntitukazicururizemo! Inshingano dufite igihe cyose ni ukubahisha uwadukunze kuva kare. Yezu aratwibutsa ko ubuzima bwacu ari indabo z’Imana zigomba kwitabwaho kugira ngo tutazazihingukana imbere yayo zarahonze cyangwa se zarapfuye, zitagifite amabengeza. Yezu ati: «Nimusenye iyi Ngoro, mu minsi itatu nzaba nongeye kuyubaka.» Umubiri We, ikimenyetso cy’urukundo adukunda, Yezu aratangaza ko uzicwa, ariko Uhoraho Umuremyi wacu azawusubiza ubuzima. Niba twari tuzi urukundo Imana idukunda n’uburyo iduhora hafi muri byose! Niba twagiraga ishyaka ryo kuyirwanirira tuyubaha kandi tuyihesha agaciro muri byose. Niba twagiraga imbaraga zo gukora ugushaka kwayo igihe cyose!
P. Jean Damascène MUGIRANEZA


text:
Dukeneye kwambara ingofero y’agakiza (Casque)
‘’Mwakire agakiza kabe ingofero,…’’ Abefeso 6:17
Mu kurwana intambara y’Umwuka, Pawulo yandikira Abefeso, ikintu cya gatanu yababwiye ni ukwambara ingofero y’agakiza nkimwe mu ntwaro z’Imana. Ubundi ingofero yambawe neza igaragarira umuntu wese, ikindi irinda amaso. Nuko hano mu Kinyarwanda bimeze nk’ibyumvikana ukundi mu zindi ndimi bavuga kwambara icyo twita casque (kaske), imwe abamotari bamabara.
Iyi kaske igufasha kugenda mu muyaga, imikungugu n’ibindi nta kindi cyabikurinda keretse yo. Umuntu utayambaye iyo aguye hasi umutwe uhita umeneka. Niko natwe tumeze iyo duhuye n’isi nta gakiza dufite, iratwica tukangirika neza. Ahantu honyine dufite dushobora kwihisha isi, ni mu gakiza.
Iyi kaske ifite umumaro wo kurinda umumotari cyangwa se umusirikari kuko nabo bazambara ku bakunda kureba amafilimi cyane ayo hanze, imurinda ibikomere by’intambara, bigatuma umutwe we uhora ukingiwe.
Intumwa Pawulo rero ibwiriza ubutumwa bwiza iradusaba kwambara bene iyo ngofero (casque) y’agakiza. Mu by’ukuri ukurikije aho iyi ngofero yambawe, irimo kurinda ibitekerezo byacu. Imana ishaka ko twambara ingofero y’agakiza kugira ngo tubashe kurinda ubuzima bwacu bwo mu mutwe muri iri iyi si yangiritse.
Iyo tutemeye ko turi mu gihe cy’ubugoryi, wakora gusa ikimenyetso cyo kumva ibyirirwa bitambuka, aho abantu birirwa bakora ibiteye isoni hirya no hino ku isi, abantu barirengagiza ukuri, bakitiranya ikibi n’ikiza ku bushake, bagapfukirana ukuri, ikinyoma kigahabwa intebe. Mbese baracurika ibintu ku bushake bagamije guhindura ubusa amategeko y’Imana.
Inama Imana ikugira ni iyihe? Ni uko intwaro ugomba gutwara ngo irinde ibitekerezo byawe ni ingofero y’agakiza. Ibibi birwanira iteka kukwinjirana ngo byanduze umuntu wawe w’imbere, nibisanga rero utambaye ingofero (casque), bizakugora.
Ibyo uzemerera kwinjira mu maso yawe no mu matwi yawe bitewe no kutambara kaske bizakwangiriza ubuzima. Imiyaga yo mu buzima n’ibindi uzabyuma ariko Imana izakurinda.
Erega burya si uko umumotari wambaye kaske nawe atumva umuyaga n’ibindi ariko imufasha ko bitamugiraho ingaruka, ntabwo ari kimwe n’uwashaka kujya mu muhanda atayambaye. Mu rwego rwo kwirind, erekeza ibitekerezo byawe ku Mana kandi uyemerere abe ariyo ikuyobora mu nzira zawe zose.
Umva uko Bibiliya yo ikugira inama ‘’ Mujye muhoza umutima ku biri hejuru atari ku biri mu si.’’ Abakolosayi 3:2
Wemere wambare iyi ngofero, wiharirwe na Yesu wenyine, umwemerere akore icyo ashaka mu buzima bwawe, bizakurinda mu majya n’amaza y’ubuzima bwawe. Ukuri ni uko niwemera kwamaba ingofero y’agakiza, bizagufasha kuba muri iyi igeze mu gihe yibwira ko ubwenge bugwiriye ariko kandi gutera Imana umugongo bikaba bigwiriye, kuko ibyo abantu bita ubwenge atari bwo bwenge mu maso y’Imana.
Dore ubwenge ni ubu ku Mana ’’ Dore kubaha Uwiteka ni bwo bwenge Kandi kuva mu byaha ni ko kujijuka.’ ” Yobu 28:28
Imana iguhe umugisha!


text:
Igisubizo: Ni gute wamenya nta shiti ko ukijijwe? 1 Yohana 5:11-13 hatubwira ko “uko guhamya ni uku: ni uko Imana yaduhaye ubugingo buhoraho, kandi ubwo bugingo bubonerwa mu Mwana wayo. Ufite uwo Mwana ni we ufite ubwo bugingo, naho udafite Umwana w'Imana nta bugingo afite. Ibyo ndabibandikiye mwebwe abizeye izina ry'Umwana w'Imana, kugira ngo mumenye yuko mufite ubugingo buhoraho”. None se ninde ufite Umwana? Ni buri wese wamwizeye kandi wamwakiriye (Yohana 1:12). Niba ufite Yesu, ufite ubuzima buhoraho.
Imana ishaka ko twiringira agakiza dufite. Ntabwo twabaho ubuzima bwose bwacu nk’abakristo twibaza buri munsi niba dukijijwe cyangwa tudakijijwe. Niyo mpamvu Bibiliya yerura neza umugambi wo gucungurwa ngo ntihagire uwitiranya: izere Yesu Kristo hanyuma uzakizwa (Yohana 3:16, Ibyakozwe 16:31). Waba wizera ko Yesu ari umukiza, wapfiriye ibyaha byawe (Abaroma 5:8, 2 Abakorinto 5:21)? Niwe wenyine wizeye mu kugucungura? Niba igisubizo ari yego, urakijijwe! Kutagira ishiti ubundi bivuga “kudashidikanya” ku kintu. Niba wizera ijambo ry’Imana n’umutima wawe wose, ushobora “kudashidikanya” agakiza kawe.
Yesu ubwe yivugira ko intama zimwemera zose aziha “ubugingo buhoraho, kandi ntizizarimbuka na hato iteka ryose, kandi nta wuzazivuvunura mu kuboko kwanjye. Data wazimpaye aruta bose, nta wubasha kuzivuvunura mu kuboko kwa Data.”
Duhishira ijambo ry’Imana mu mitima yacu kugira ngo tudacumura (Zaburi 119:11); ibi rero binakubiyemo icyaha cyo kujijinganya no gushidikanya. Izere kandi wishimire ibyo Imana ikubwira, aho guhora ubishidikanya. Dushobora kwemera nta shiti isezerano rya Kristo ko agakiza kacu katazigera gasubirwamo. Kwizera kwacu gushingiye mu rukundo Imana idukunda binyuze muri Yesu Kristo.
Ikibazo: Ni gute nakwizera nko nkijijwe?
Igisubizo: Ni gute wamenya nta shiti ko ukijijwe? 1 Yohana 5:11-13 hatubwira ko “uko guhamya ni uku: ni uko Imana yaduhaye ubugingo buhoraho, kandi ubwo bugingo bubonerwa mu Mwana wayo. Ufite uwo Mwana ni we ufite ubwo bugingo, naho udafite Umwana w'Imana nta bugingo afite. Ibyo ndabibandikiye mwebwe abizeye izina ry'Umwana w'Imana, kugira ngo mumenye yuko mufite ubugingo buhoraho”. None se ninde ufite Umwana? Ni buri wese wamwizeye kandi wamwakiriye (Yohana 1:12). Niba ufite Yesu, ufite ubuzima buhoraho.


text:
Berthilde Niyibaho ni umubyeyi watangiye bizinesi yo guhinga ibihumyo mu Rwanda mu mwaka wa 2006 nyuma yo kubona ko ari ibyo kurya by’ingirakamaro kandi bitaboneka mu Rwanda. Yatangiye ubucuruzi rero ku rwego rwo hasi ariko kuri ubu afite uruganda ruhindura ibihumyo rwitwa BN Producers.
Igitekerezo cyo gukoraibihumyo yagikuye mu rugendo yari yagiyemo muri Zambia aho yavuyeyo yiyemeje kuza kubikora. Yatangiye rero abikorera iwe mu rugo iwe, abo abihaye bakabikunda, atangira kubicuruza kugeza ubwo ubwo yabonye amahugurwa mu bushinwa akajya kubyiga birambuye. Kugeza ubu akora potage mu bihumyo, akora amabenye(baigne) na brochette mu bihumyo kandi avuga ko icyatumye abigeraho ari uko yirinze gucika intege mu kazi ke yari amaze gutangiza.
Ibi ni bimwe mu byo yadutangarije yagiye akurikiza mu gukora bizinesi ye kandi nawe uzikurikije zagufasha :
Gutinyuka :Kuba umuntu yatinya guhomba kandi ataratangira ni ikintu gikwiriye kwirindwa n’ushaka gutangira bizinesi ye .Umumtu akwiriye kubanza agakora noneho akagisha inama yerekana ibyo amaze kugeraho.
Kutigana abandi : Ibintu ushaka ko bizakugirira akamaro bigomba kugaragaza umwihariko, niyo mpamvu kurebera ku bandi ibyo bakora ngo nawe abe aribyo ukora ntanyungu bishobora kukuzanira ifatika. Ibyo ntibivuze ko kwigira kubandi atari ngombwa ahubwo guhanga udushya ukurikije ibyo wabonye abandi batarageraho ni byo bituma bizinesi igenda neza.
Gukorana n’abo mufite icyereceyezo kimwe : Mu gukora buzinesi ni ngombwa gukorana n’abandi ariko ugakorana n’abantu bafite icyerecyezo cyimwe nawe kuko iyo bagenda badafite umuhate ari ugupfa gukora gusa bituma bizinesi itihuta kuko batabyibonamo.
Kurahura ubwenge : Gukora ingendoshuri ni ikintu kiza muri bizinesi kuko ubwenge burarahurwa. Kujyenda ugamije kunguka udushya tw’ahandi ndetse no kutubyaza umusaruro mu buryo bwawe ni kimwe mu byatuma bizinesi ikomeza kujya mbere.
Gushaka amasoko :Gushakira isoko ibyo ukora ni ikintu k’ingenzi kuko ngo uwabuze umuranga yaheze mwa nyina.Gukora ibintu byiza ariko ntibimenyekane nta mu maro byaba bimaze. Gukomanga hose ugaragaza ibyo ukora ni byo bizanira amafaranga uwiyemeje gukora bizinesi ye.
Kwihangana : Hari umuntu utangira ikintu yamara ukwezi cyangwa amezi abiri atarabona amafaranga agahita akivamo ,abantu benshi kuri ubu barashaka amafaranga ku buryo bwihuse . Gushaka amafaranga vuba vuba nicyo kica ibintu byinshi.


text:
Ubusanzwe ngo nubwo umutobe w’indimu umenyereweho kunyobwa no gukoreshwa mu gikoni hatunganywa bimwe mu biribwa, ariko ngo burya ni n’ikirungo cy’ubwiza. Nk’uko urubuga rwa interneti: http://www.7sur7.be rubitangaza, ngo umutobe w’indimu ukoreshwa mu buryo bwinshi nk’ikirungo cy’ubwiza ndetse rukagaragaza uburyo butanu ari bwo nyamukuru bwo kuwukoresha.
Kugira ngo umuntu agire inzara nziza ngo nta kindi bisaba iyo ufite uyu mutobe biba bihagije ngo iki kibazo gikemuke, ngo bikaba bisaba gushyira inzara mu mutobe w’indimu ukareka hagashira umwanya. Ngo kandi igitsina gore kikaba kinemeza ko uyu mutobe ugira uruhare mu gutuma inzara zikomera zigasa neza igihe bikozwe gutya.
2. Uyu mutobe ushobora gukoreshwa nk’umubavu w’umwimerere
Mu gihe ushaka kwirinda impumuro mbi mu kwaha, ngo ushobora gufata indimu ukayikatamo ibice 2, ubundi ugasiga mu kwaha. Ibi ngo byica ama-mikorobe ateza impumuro mbi. Gusa ariko ngo si byiza ku muntu uzi ko uruhu rutihanganira ikintu icyo ari cyo cyose kuko ngo bishobora gutuma urwara nk’uduheri n’ibindi.
3. Umutobe w’indimu ni urukingo rw’ubwiza
Aha ngo iyo ufite ibiheri mu maso cyangwa se inkovu ushoboa gufata umutobe w’indimu ukawukandira ku ndimu idasatuye ubundi ugakuba buhoro aho ufite bya biheri cyangwa se inkovu z’ibiheri waba warigeze kurwara, ubundi ukareba ukuntu usa neza kandi ngo binarinda uruhu gusaza.
4. Ni umuti ukomeye mu kuvura ububabare bwo mu muhogo
Mu gihe wumva ububabare cyangwa se uburyaryate mu muhogo, ngo ushobora gufata icyayi gishyushe ugashyiramo ubuki n’umutobe w’indimu hanyuma ukanywa bugacya wakize umeze neza.
5. Umuti w’ibirabagwe biza ku myenda
Hari imyenda iba inameshe ariko ugasanga ikunda kuzana ibirabagwe, niba ufite umwenda umeze utya rero ngo ufata umutobe w’indimu ukawuhanaguza umwenda wawe ubundi ugasa neza ukagumana ibara ry’umwimerere.


text:
Wirinde umudendezo wahawe utagusha abandi, nawe udasigaye.
Ariko mwirinde kugira ngo uwo mudendezo wanyu udahindukira abadakomeye igisitaza na hato, kuko umuntu nakubona wowe ujijutse wicaye urira mu ngoro y’ikigirwamana, mbese ibyo ntibizatera umutima we udakomeye guhangāra kurya ibiterekerejwe ibigirwamana, maze udakomeye akaba arimbuwe no kujijuka kwawe, kandi ari we mwene Data Kristo yapfiriye? Nuko ubwo mucumura kuri bene Data mugakomeretsa imitima yabo idakomeye, muba mucumuye no kuri Kristo (1 Kor 8:9-11).
Kimwe mu bimenyetso biranga umuntu ufite umudendezo, ni ukutagira ikimubuza uburenganzira bwe, ndetse akaba ashobora gukora icyo ashatse cyose. Uyu mudendezo rero Imana yawutanze ku bantu bose, bityo itwemerera guhitamo icyo dukora tutabitegetswe nayo, ahubwo bivuye mu guhitamo kwacu. Gusa uyu mudendezo iyo umuntu atabaye maso, ukunze kumuviramo guhinduka ikigenge, ndetse bikamwinjiza ahantu habi kuburyo ahinduka intakoreka, ugasanga kuhikura bimubera intambara, akaba ari yo mpamvu bidukwiriye ko tugira amakenga mubyo dukora nk’uko tubisoma mu ijambo ry’Imana mu rwandiko rwa mbere Pawulo yandikike ab’ikorinto 10:23, ahagira hati “Nubwo twemererwa byose, ariko ibigira icyo bitumarira si byose, byose turabyemererwa koko, ariko ibitwungura si byose.
Bagenzi mugana mu ijuru, nagirango mbibutse ko Satani atishimira inzira twatangiye, niyo mpamvu akoresha ubuhanga bukomeye mu kuyobya abantu iyi nzira, nyuma rero yo kubona ko kudukura munzu y’Imana bitamworoheye kuko twamaze no kubonamo imirimo itandukanye, ndetse dufitemo n’ibyicaro bihoraho, usigaye usanga ahera kuri wa mudenzezo twahawe, akihisha inyuma ya za mpano zacu, igikundiro dufite n’ icyubahiro twahawe n’Imana , maze akatwereka ko dukwiye gusirimuka, ntitugume kuba nk’abakera mu buryo butari bumwe, akadutera kwivanga kutari kumwe nyamara twe twibwira ko ntacyo bitwaye, amaherezo bikatuviramo kutera imbuto zikwiriye abihanywe n’ibyaha bitari bimwe, Nyamara twibuke ko Pawulo nawe yigeze kubibona ku baroma maze akabahugura agira ati : Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka, ari byo byiza bishimwa kandi bitunganye rwose. ngo Ndababwira umuntu wese muri mwe, mbwirijwe n’ubuntu nahawe, mwe kwifata uko mutari, ahubwo mutekereze mwitonze nk’uko Imana yagereye umuntu wese kwizera. “Abaroma 12:2-3”
Nta kabuza umuntu wamenye Imana Satani amuhora hafi ashaka kumuteza tutubaha no kutubahisha Imana, kuri satani kuguma mu nzu y’Imana ntacyo bimutwaye mugihe yamaze kwigarurira umutima wawe, maze ukagaragara nk’ukiri mu nzira, ukajya mu materaniro, ukaririmba, ukabwiriza abandi, ndetse ukanahanura yee, nyamara hanze benshi bamaze kumenya ibyo akorera mu bwihisho, kuri ubu baretse gukurikira Imana, kuko Nta mbuto nziza bigeze bamusoromaho , ariko kuri bene aba ikiruta ni uko bakwisuzuma bakagaruka mu nzira neza, bakamenya ko umudendezo bahawe Atari uwo kubahesha gukora ibyaha, no kubera abandi urukuta rubabuza kujya ku mana, ndetse biteye ubwoba kuko Yesu we yabigarutseho neza agira ati : “Ariko ushuka umwe muri aba bato banyizera akamugusha, ikiruta ni uko yahambirwa urusyo mu ijosi rye, akazikwa imuhengeri mu nyanja. Isi izaboneshwa ishyano n’ibigusha abantu, kuko ibyo bigusha bitazabura kuza, ariko uwo muntu uzana ibigusha azabona ishyano “Matayo 18:6”
Ernest RUTAGUNGIRA


text:
ven.
03
juin
2011
ISOMO RYA MBERE
Igitabo cy’Ibyakozwe n’Intumwa (Intu 20, 17-27)
Pawulo wihutiraga kujya i Yeruzalemu, 17ari i Mileto ahamagaza abakuru ba Kiliziya ya Efezi. 18Bamugezeho arababwira ati « Muzi ko nabanye namwe kuva aho ngereye muri Aziya. 19Nakoreye Nyagasani, niyoroheje ku buryo bwose, mu marira no mu magorwa naterwaga n’ubugambanyi bw’Abayahudi. 20Nta cyo nabakinze mu byo nashoboraga kubabwira cyabagirira akamaro ; byose narabitangaje, mbibigishiriza mu ruhame kimwe no mu ngo.
21Nashishikarizaga Abayahudi kimwe n’Abagereki kugarukira Imana no kwemera Umwami wacu Yezu. 22None dore ngiye i Yeruzalemu mbibwirijwe na Roho Mutagatifu; ibizambaho ngezeyo simbizi. 23Icyakora muri buri mugi, Roho Mutagatifu anyemeza ko ingoyi n’amakuba bihantegerereje. 24Nyamara ku bwanjye, ndahamya ko amagara yanjye bwite nta cyo amariye ; icya ngombwa ni ukurangiza isiganwa ryanjye n’umurimo Nyagasani Yezu yanshinze, wo guhamya Inkuru Nziza y’ineza Imana ibagirira. 25Nzi neza ko kuva ubu mutazongera kumbona ukundi, mwebwe mwese abo nanyuzemo namamaza Ingoma y’Imana. 26Ni cyo gitumye rero, uyu munsi nshobora kwemeza mu maso yanyu ko ndi umwere w’amaraso yanyu mwese, 27kuko nabamenyesheje umugambi wose w’Imana, nta cyo mbakinze. »
ZABURI (Zab 68 (67),10-11,20-21)
Inyik/ Ngoma zose z’isi, nimuririmbire Imana yanyu !
Mana, wajyaga usesekaza imvura y’ umurindi,
wabona inyarurembo zawe zarembye, ukazisubiza imbaraga.
Indeka yawe babonyemo ikibanza,
ni wowe Mana wayibakebeye,
kubera ubuntu ugirira abakene.
Nyagasani aragahora asingizwa iminsi yose !
Iyo Mana ni yo dukesha gutsinda.
Iyo Mana ni yo itubera Imana yuje imitsindo,
Nyagasani Uhoraho ni we utuma umuntu ahonoka urupfu.
IBANGONDIRIMBO RIBANZIRIZA IVANJILI (Yh 15, 26)
Alleluya Alleluya.
Roho w’Imana, Roho Nyir’ukuri naze :
ahamye ibya Kristu mu mitima yacu.
Alleluya.
IVANJILI
+ Yohani (Yh 17, 1-11a)
Muri icyo gihe, Yezu agiye kuva kuri iyi si ngo asange Se, 1yubura amaso ayerekeza ku ijuru aravuga ati « Dawe, igihe kirageze, hesha ikuzo Umwana wawe kugira ngo Umwana wawe na we aguheshe ikuzo, 2nk’uko wamuhaye ububasha ku kiremwa cyose, ugira ngo abo wamuhaye bose abahe ubugingo bw’iteka. 3Ubwo bugingo bw’iteka ni ukukumenya, wowe Mana imwe y’ukuri, no kumenya uwo watumye Yezu Kristu. 4Jye naguhesheje ikuzo, ndangiza igikorwa wampaye gukora. 5None ubu Dawe, mpesha ikuzo iwawe, rya rindi nahoranye iwawe, isi itararemwa. 6Namamaje izina ryawe mu bantu wampaye ubakuye mu nsi. Bari abawe maze urabampa, na bo bubaha ijambo ryawe. 7Ubu bamenye ko ibyo wampaye byose ari wowe biturukaho, 8kuko nababwiye amagambo wambwiye maze barayakira, bamenyeraho by’ukuri ko ngukomokaho kandi bemera ko ari wowe wantumye. 9Ubu ni bo nsabira ; sinsabira isi, ahubwo ndasabira abo wampaye kuko ari abawe. 10Kandi rero ibyanjye byose ni ibyawe, n’ibyawe byose bikaba ibyanjye, maze ngaherwa ikuzo muri bo. 11aUbu rero sinkiri mu nsi, ariko bo bayirimo, jye nje ngusanga. »